en en en ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml el en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml el ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml hu en en ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml zh ml en ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml en ml ml ml ml ml ml ml ml fa en en ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml el ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml cs ml en ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml en en en en es ml en en de da en da cs en en cs da en en en cs cs da da en en cs cs en en en en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml da en da cs cs en en cs cs da da cs en en cs en cs da en en en cs cs da en cs da en da en en en en en en en
നിങ്ങൾക്ക് അമ്മയെയാണോ അതോ എന്നെയാണോ കൂടുതൽ ഇഷ്ടം..ദേ കിടക്കുന്നു ലോകത്തെ സകല ചക്രവർത്തിമാരെപ്പോലും വെള്ളം കുടിപ്പിച്ച ആ ചോദ്യം. ഈ ചോദ്യം അഭിമുഖീകരിക്കാത ഭർത്താക്കന്മാർ വിരളമായിരിക്കും..എന്താ ഇപ്പോ മറുപടി പറയുക, ചോദ്യം കേൾക്കാത്ത മട്ടിൽ , ടി.വി കണ്ടു പിടിച്ച കാലം മുതൽ ഇട്ടിരുന്ന  വല്യേട്ടൻ സിനിമ ആദ്യമായിട്ട് കാണുന്ന മട്ടിൽ കണ്ടിരുന്നു.... പക്ഷേ അടുത്ത് വന്നു അവൾ ചോദ്യം ആവർത്തിച്ചു ...ഈശ്വരാ രക്ഷിക്കണേ എന്ന്  ആലോചിച്ചപ്പോൾ സന്ദേശം സിനിമയിലെ പാർട്ടിയുടെ പരാജയത്തിനു കാരണം നടൻ ശങ്കരാടി
വിശദീകരിക്കുന്ന സീൻ ഓർമ വന്നു..അത് വച്ചങ്ങു കാച്ചാം..
അതായത് വ്യക്തിപരമായി വളരെ കലുഷിതമായി ദീർഘ വീക്ഷണത്തോടെ മനസിന്റെ അന്തരങ്ങളിൽ ഈ ചോദ്യത്തെ വിശകലനം ചെയ്തു അതിന്റെ ശെരിയും തെറ്റും കണ്ടെത്തുവാൻ നടത്തിയ പരാക്രമങ്ങളുടെ ധൂമ കേതുക്കൾ നിറഞ്ഞു കവിഞ്ഞു ചിന്തകളുടെ പ്രതലങ്ങളിൽ പ്രതിധ്വനിച്ചു ശക്തമായി പുറത്തേക്കു വരുമ്പോൾ അമ്മ അമ്മയാണെന്നും , ഭാര്യ ഭാര്യ തന്നെയാണെന്നും ഒരു വ്യക്തി സ്വയം കണ്ടെത്താൻ ശ്രമിക്കുമ്പോൾ അവനിൽ ഉണ്ടാകുന്ന മാറ്റങ്ങൾ പല തലങ്ങളിലേക്ക് പടരുകയും അങ്ങിനെ പടരുന്ന മാറ്റങ്ങൾ പിന്നെ പല മാറ്റങ്ങൾക്കു....
ഇത്രയും പറഞ്ഞപ്പോഴേക്കും ഒരു കയ്യിൽ കത്തിയും മറു കയ്യിൽ ചട്ടുകവുമായി അവൾ പിന്നെയും  മുന്നിൽ പ്രത്യക്ഷപ്പെട്ടു, അവളുടെ നോട്ടം മുല്ലപ്പെരിയാർ ഡാമിന് നേരെ ആയിരുന്നെങ്കിൽ സത്യം ആ ഡാം പൊട്ടി തെറിച്ചേനെ.. വീണ്ടും ചോദ്യം ആവർത്തിച്ചു നിങ്ങള് ശങ്കരാടിക്ക് പഠിക്കാതെ ചോദിച്ച ചോദ്യത്തിനു ആദ്യം ഉത്തരം പറ..അമ്മയോടാണോ, ഭാര്യയോടാണോ കൂടുതൽ ഇഷ്ടം..ശെടാ പുലിവാല് ആയല്ലോ..അമ്മ ഇല്ലാത്തപ്പോൾ ഈ ചോദ്യം ചോദിച്ചിരുന്നു എങ്കിൽ രക്ഷപ്പെടാമായിരുന്നു..ഇതിപ്പോൾ തൊട്ടടുത്ത്‌ ഇതൊന്നും അറിയാത്ത മട്ടിൽ എന്നാൽ ചെവി കൃത്യമായി മകന്റെ മറുപടി കേൾക്കാൻ പറ്റുന്ന ആങ്കിളിൽ വച്ച് കാത്തിരിക്കുകയാണ് അമ്മ..
ഇടയ്ക്കു അവൾ ഒന്ന് തിരിഞ്ഞപ്പോൾ രഹസ്യമായി അമ്മയോട് പറഞ്ഞു..അമ്മേ അവളെ ഒന്ന് സമാധാനിപ്പിക്കാൻ ഒരു കള്ളം പറഞ്ഞോട്ടെ തൽക്കാലത്തേക്ക് അവളെയാണ് ഇഷ്ടമെന്ന് പറഞ്ഞോട്ടെ ഇല്ലെങ്കിൽ എന്റെയും അമ്മയുടെയും കഞ്ഞി കുടി ഇന്ന് മുട്ടും..അമ്മ ആപാദചൂഡം ഒന്ന് നോക്കി സ്കാൻ ചെയ്തു..സ്കാന്നിങ്ങിൽ അമ്മ കണ്ടു പിടിച്ചു ആ സത്യം..ഉടനെ തന്നെ റിസൾട്ട്‌ പറയുകയും ചെയ്തു "പെണ്‍ കോന്തൻ "
ഇങ്ങിനെ ഭാര്യയെ പേടി ഉള്ള ഒരുത്തനെ ഞാൻ കണ്ടിട്ടില്ല..നിന്റെ അച്ഛൻ എന്നെയൊന്നു തുറുപ്പിച്ചു നോക്കിയാൽ ഞാൻ വിറയ്ക്കുമായിരുന്നു. ആ അച്ഛന്റെ മോൻ ഇങ്ങിനെ ആയിപോയല്ലോടാ എന്നൊരു സുരേഷ് ഗോപി സ്റ്റൈലിൽ ഡയലോഗും..അച്ഛൻ തുറുപ്പിച്ചു നോക്കുമ്പോൾ അമ്മ വിറച്ചത് ദേഷ്യം കൊണ്ടാണെന്നും അതിന്റെ അനന്തര ഫലങ്ങൾ ആഹാരത്തിൽ കൂടിയ ഉപ്പിന്റെയും, എരിവിന്റെയും രൂപത്തിൽ അച്ഛൻ അറിഞ്ഞിരുന്നു എന്നും അങ്ങിനെ അച്ഛന്റെ ബി.പി കൂടി എന്നുമൊക്കെ പറയണം എന്നുണ്ടായിരുന്നു പറഞ്ഞില്ല ആ അവസ്ഥയിൽ അല്ലല്ലോ ഇപ്പോൾ, കോടതിക്കും സർക്കാരിനും ഇടയിൽ പെട്ടുപോയ മദ്യപാനിയുടെ അവസ്ഥയല്ലേ...
ഈ അറ്റം കണക്ഷൻ ശെരിയവുന്നില്ല എന്ന് മനസിലായപ്പോൾ മറ്റേ അറ്റത്ത്‌ പോയി നോക്കാം എന്ന് കരുതി ഭാര്യയുടെ അടുത്ത് എത്തി രഹസ്യമായി പറഞ്ഞു ..എടീ തൽക്കാലം അമ്മയെ സോപ്പിടാൻ അമ്മയെ ഇഷ്ടമെന്ന് പറയാം പക്ഷേ ശെരിക്കും എനിക്ക് ഇഷ്ടം നിന്നോടാണ്..അത് കേട്ടതും അവൾ ഒരു നാലു റിമി ടോമി ചിരിയും എട്ടു രഞ്ജിനി ഹരിദാസ്‌ ചിരിയും ചേർത്തങ്ങു വിതറി..എന്നിട്ട് അമ്മയോട് പറഞ്ഞു..അമ്മേ നൂറു രൂപ താ..
ഒന്നും മനസിലാവാതെ അവാർഡ്‌ സിനിമ കണ്ട രീതിയിൽ നിന്ന എന്നോട് അവൾ  പറഞ്ഞു ഞാനും അമ്മയും തമ്മിൽ ഒരു പന്തയം ഉണ്ടായിരുന്നു..നിങ്ങളു പലപ്പോഴും കയ്യാലപ്പുറത്തിരിക്കുന്ന പൂച്ച പോലെയാണ് എന്ന് ഞാൻ പറഞ്ഞു..അമ്മ പറഞ്ഞു അങ്ങിനെ അല്ല അവനു നല്ല ഉറച്ച തീരുമാനങ്ങൾ ഉണ്ടെന്നു..അങ്ങിനെ നൂറു രൂപ പന്തയം കെട്ടിയാണ് ഈ ചോദ്യം ചോദിച്ചത്..
ഓ, അതിനി പറയാൻ ഉണ്ടോ..ഏതു കൊല കൊമ്പനും കല്യാണം കഴിഞ്ഞാൽ കയ്യാലപ്പുറത്തെ പൂച്ച തന്നെയാണ്..സമയം കാലത്തിനു അനുസരിച്ച് ജീവിത അവസാനം  വരെ അങ്ങോട്ടും ഇങ്ങോട്ടും ചാടും..എന്തായാലും തൽക്കാലം രക്ഷപെട്ടു ഹൂ..
അതേ പോകാതെ പറ്റില്ല. ഇതൊന്നും നമ്മൾ നിശ്ചയിക്കുന്നത് അല്ലല്ലോ..
അറിയാം, മുകളിൽ ഇരിക്കുന്നവൻ നേരത്തേ തയ്യാറാക്കി വച്ച സ്ക്രിപ്റ്റിന് അനുസരിച്ച് നമ്മൾ അഭിനയിക്കുന്നു..ഓരോരുത്തരുടെ കഴിവ് അനുസരിച്ച് ഭാവാഭിനയങ്ങളിൽ വ്യത്യസ്തത ഉണ്ടാവുമെങ്കിലും ബാക്കി എല്ലാം ഒന്ന് തന്നെ..
കൂടെ ഉണ്ടായിരുന്നപ്പോൾ ഞാൻ ചെയ്ത തെറ്റുകൾ ഒർക്കുമ്പോൾ ..
വേണ്ട, അതു ഓർക്കണ്ട, കഴിഞ്ഞു പോയ തെറ്റുകളെ  ഓർത്തു വിഷമിക്കുന്നതിലും നല്ലത് അത്തരം തെറ്റുകൾ ആവർത്തിക്കാതിരിക്കാൻ ശ്രമിക്കുന്നതാണ് ...
ഉം, ശ്രമിക്കാം, ഇത്തവണ കുറെ തീരുമാനങ്ങൾ എടുത്തിട്ടുണ്ട്...
ഹഹഹ, എത്രയോ തീരുമാനങ്ങൾ എടുത്തു..വഴിവക്കിൽ വീണുടയുന്ന   സ്ഫടിക പാത്രമാവുന്നു പല തീരുമാനങ്ങളും..തീരുമാനങ്ങൾ എടുക്കുന്നതിൽ അല്ല അതിൽ ഉറച്ചു നിൽക്കുന്നതിലാണ് വിജയം..അതിനൊരു ഉറച്ച മനസ് വേണം...
ഉം..അതിനു വേണ്ടി പരിശ്രമിക്കാം...ഒന്നും പറയാനില്ലേ ഇനി...
ഉണ്ട്, മനസു കൊണ്ട് പുണരാൻ ആവാത്ത ബന്ധങ്ങളെ, സൌഹൃദങ്ങളെ ഒന്നിനെയും  കൈകൾ കൊണ്ട് പുണർന്നു ജീവിതം അഭിനയമാക്കരുത്, താല്പര്യം ഇല്ലാത്തവരോടു സമാധാനമായി പറഞ്ഞു വിലകി പോവുക അത് ഒരു നേരത്തെ വേദന മാത്രമേ അവർക്ക് നല്കൂ ..താല്പര്യവും ആത്മാർഥതയും ഒരിക്കലും ഒരു ബന്ധത്തിലും അഭിനയിക്കരുത്, അത്തരം അഭിനയങ്ങൾ അവർ അറിയുമ്പോൾ ജീവിത കാലം മുഴുവൻ അവർക്ക് അത് വേദന നല്കും..
നീ വന്നപ്പോൾ കുറെ പ്രതീക്ഷകൾ ഉണ്ടായിരുന്നു..പലതും സഫലമാകാതെ പോയി..
നോക്കൂ, എനിക്ക് മുന്നേ വന്നവരിലും എന്നിലും ഇനി വരാൻ പോകുന്നവരിലും നിങ്ങളെ നടത്തി ചെല്ലുന്നത് ആ പ്രതീക്ഷകളാണ് അത് എപ്പോഴും സൂക്ഷിക്കുക, പ്രതീക്ഷകളും സ്വപ്നങ്ങളും ഇല്ലാത്ത ജീവിതങ്ങൾ മരു ഭൂമികൾക്ക് തുല്യമാണ്..നല്ലത് വരട്ടെ നന്മയുണ്ടാവട്ടെ..ഡിസംബർ 31 രാത്രി 12 മണിയോടെ ഞാൻ വിടവാങ്ങും..കലണ്ടറുകൾ മാറ്റുന്നത് മാത്രമാവരുത് ജീവിതം, സ്വയം സന്തോഷിക്കാൻ അഭിമാനിക്കാൻ, മറ്റുള്ളവരെ വേദനിപ്പിക്കാതിരിക്കാൻ,  നമ്മുടെതായ നന്മകൾ പ്രകടിപ്പിക്കാൻ ദിനങ്ങൾ പുതിയ കലണ്ടറുകളിൽ കണ്ടെത്തുന്നത് ആവണം ജീവിതം..
നന്ദി 2014 നിനക്ക് മംഗളങ്ങൾ നേരുന്നു, സ്വാഗതം 2015 പുതിയൊരു തുടക്കം എല്ലാവർക്കും നല്കൂ...
നന്ദി..മടങ്ങുകയാണ്..ഒരു കാര്യം എപ്പോഴും ഓർക്കുക സ്വന്തം കാര്യങ്ങൾ സ്വയം ചെയ്യാനുള്ള കഴിവും ആരോഗ്യവും ഉള്ളപ്പോൾ നല്ലതിന് പകരം പലപ്പോഴും മനുഷ്യൻ മറ്റുള്ളവരെ നോവിക്കാനാണ് അത് ഉപയോഗിക്കുക അത്തരക്കാർ ഒന്നു കാലിടറി വീണു മറ്റുള്ളവരെ ആശ്രയിക്കേണ്ടി വരുമ്പോൾ മരണത്തെക്കാൾ വലിയ കുറ്റ ബോധത്തിന്റെ നോവ്‌ സഹിക്കേണ്ടി വരും...
നാസികയിലൂടെ ഓരോ നിമിഷവും സഞ്ചരിക്കുന്ന വായുവിന്റെ ബലം മാത്രമേ നമുക്കുള്ളൂ ഈ ഭൂമിയിൽ, അതു നിന്നു കഴിഞ്ഞാൽ   സൌന്ദര്യം, ആരോഗ്യം, സമ്പത്ത് കൊണ്ടൊക്കെ അഹങ്കരിച്ചവർ ആയാലും, അല്ലാത്തവർ ആയാലും അവരെ ഇഷ്ടപെടുന്നവർ പോലും മൂക്ക് പൊത്തി മാത്രമേ അവർക്കരികിൽ വരൂ,  മാനമോടെ വാഴുക, മനുഷ്യനായി വാഴുക, മനസക്ഷിയോടെ വാഴുക..
എല്ലാവർക്കും നല്ലൊരു വർഷമാകട്ടെ 2015 എന്ന് ആശംസിക്കുന്നു...
എൻ ഒരു ചെറു ഇടർച്ച കണ്ടിട്ടു
- ഓണത്തിന് പൂക്കളം ഇട്ടതും, ഊഞ്ഞാലാടിയതും, സദ്യ കഴിച്ചതും...
- വിഷുവിനു കൈ നീട്ടം കിട്ടിയത്..
- ഒക്കത്തിരുത്തി അമ്മ കൊഞ്ചിച്ചു ചോറു തന്നത്..
- മാങ്ങ എറിഞ്ഞത്, മാവിന്റെ കൊമ്പിൽ കയറിയത്...
- മഴ നനഞ്ഞു സ്കൂളിൽ പോയത്..
- കുട്ടികളെ ഇങ്ങിനെ പുറത്തു ഓടി കളിക്കരുതെ  വീഴും എന്ന് മുതിർന്നവർ പറയുന്നത്..
- വിരുന്നുകാരോ, വിശേഷ ദിവസങ്ങളോ വരുമ്പോൾ മാത്രം കിട്ടുന്ന ഇറച്ചി കറി..
- വല്ലപ്പോഴും കിട്ടുന്ന പുത്തനുടുപ്പിന്റെ മണം..
- സ്കൂളിൽ തരുന്ന പുസ്തകത്തിന്റെ ഗന്ധം..
- ഐസ് കാരന്റെ മണിയടി കേട്ടാൽ വാങ്ങാനായി ഓടിയത്..
- ഉമ്മറത്ത്‌ കത്തി നില്ക്കുന്ന നില വിളക്കും..നാമം ജപിക്കുന്ന മുത്തശ്ശിയും, അമ്മയും..
- ചടങ്ങുകളിൽ ദിവസങ്ങൾക്കു മുൻപേ തന്നെ ഒത്തു കൂടുന്ന കുടുംബ അംഗങ്ങളും, അവരുടെ കുട്ടികളുടെ കൂടെ കളിച്ചതും..
- കാറിലും ബൈക്കിലും സ്കൂളിൽ പോയത്..
- ആദ്യമായി കിട്ടിയ മൊബൈൽ, ടാബ്, കമ്പ്യൂട്ടർ, ലാപ്‌ ടോപ്‌....
- പോഗോ ചാനലിൽ കണ്ട കുട്ടി കഥകളും കാർട്ടൂണൂകളും ..
- ക്രിക്കറ്റ് കളിച്ചത്, കളി കണ്ടത്..
- ഇങ്ങിനെ ആ കമ്പ്യൂട്ടറിന്റെ മുന്നിൽ കുത്തി ഇരിക്കാതെ പുറത്തു പോയി ഒന്ന് ഓടി ചാടി കളിക്കൂ എന്ന് മാതാ പിതാക്കൾ പറഞ്ഞത്..
- ചിക്കനും, മട്ടനും തിന്നു മടുത്തതു..
- ഷോപ്പിങ്ങിനു പോകുമ്പോഴൊക്കെ എടുക്കുന്ന പുത്തൻ ഉടുപ്പുകൾ..
- സ്കൂൾ വാനിൽ സ്കൂളിൽ പോയത്..
- ഫ്രിഡ്ജിൽ ഇരിക്കുന്ന ഐസ് ക്രീം അപ്പപ്പോൾ കഴിച്ചു തീർത്തത്..
- സീരിയൽ കാണാൻ സമയമായി എന്ന് ഓടുന്ന അമ്മ,,അരിശത്തോടെ നോക്കുന്ന അച്ഛൻ..
- എപ്പോഴെങ്കിലും വന്നു പത്തു നിമിഷം പോലും ഇരിക്കാൻ സമയം ഇല്ലാത്ത ബന്ധുക്കൾ, അവരുടെ വീടുകളിൽ പോയാലും അച്ചടക്കത്തോടെ അടങ്ങി ഇരിക്കുന്ന കുട്ടിക്കാലം..
ഇനിയും നീണ്ടു പോകും..കാലം മാറി കഥ മാറി..ആ മാറ്റങ്ങൾ അംഗീകരിക്കുമ്പോഴും കാലത്തിന്റെ കുത്തൊഴുക്കിൽ തിരിച്ചു കിട്ടാത്ത വിധം നഷ്ടപ്പെട്ട് പോയ ചില പൈതൃകങ്ങൾ, സംസ്കാരങ്ങൾ, ചില നല്ല കാഴ്ചകൾ എല്ലാം എന്നും വേദനിക്കുന്ന ഓർമ്മകൾ തന്നെ നമ്മിൽ...
ലേബർ ക്യാമ്പിലെ ഇടുങ്ങിയ മുറിയിൽ ഒന്നിന് മേലെ മറ്റൊന്ന് അടുക്കിയ മൂന്നു കട്ടിലുകൾ..അതിൽ ഒന്നിൽ അയാൾ ഉണ്ടായിരുന്നു. കണ്ടതും അയാൾ ചിരിച്ചു..
മുകളിലെ കിടക്കയിൽ നിന്നും അയാളെ പതുക്കെ പിടിച്ചു താഴെ ഇറക്കുമ്പോൾ അയാൾ പറഞ്ഞു...
നാട്ടിലൊരു ഇരു നില വീടു പണിതു അതിന്റെ മുകൾ നിലയിലെ മുറിയിൽ ശെരിക്കൊന്നു  കിടക്കാൻ പറ്റിയില്ലെങ്കിൽ എന്താ ഇവിടെ ഞാൻ മുകളിലത്തെ നിലയിലാണ് ഹഹഹഹ ......
ആ ചിരിയിൽ വേദന നിറഞ്ഞിരുന്നു...താഴെ ഇരുത്തിയപ്പോൾ വീണ്ടും അയാൾ പറഞ്ഞു തുടങ്ങി..
തകരാറു ഹൃദയത്തിനു എന്നാണു ഡോക്ടർ പറഞ്ഞത്..കേട്ടപ്പോൾ അതിശയം തോന്നി..നമുക്കൊക്കെ ഹൃദയം ഉണ്ടോടോ, കുടുംബം, സൌഹൃദങ്ങൾ  എല്ലാം പറിച്ചെറിഞ്ഞു ഇങ്ങോട്ട് കയറുമ്പോൾ കൂടെ ആ ഹൃദയവും നമ്മൾ കളയില്ലേ, ഇല്ലെങ്കിൽ ഇവിടെ ഈ മരുഭൂമിയിൽ സമാധാനത്തോടെ നിൽക്കാൻ പറ്റുമോടോ ഹഹഹഹ
അവസാന നിമിഷങ്ങളിൽ ചണ്ടിയായി പോകുന്ന പ്രവാസിയുടെ നൊമ്പരങ്ങളുടെ അടയാളമായിരുന്നു ആ വാക്കുകളും ചിരിയും. പിന്നെയും അയാൾ ഓരോന്ന് പറഞ്ഞു സ്വയം ചിരിച്ചു....
ഈ പ്രവാസികൾക്ക് കൂടുതൽ ഷുഗറിന്റെ അസുഖം വരാൻ കാരണം എന്താണെന്നു തനിക്കു അറിയാമോ ?
ചോദ്യം ശെരിക്കു മനസിലാകാത്തത് കൊണ്ടെന്ന പോലെയോ, അതോ ഉത്തരം അറിയാത്ത കൊണ്ടാണോ അയാളുടെ മുഖത്തേക്ക് നോക്കി...
മറ്റൊന്നും അല്ല, ഭാര്യയോട്‌ പറയേണ്ട പഞ്ചാര മൊത്തം അവന്റെ ഉള്ളിൽ കിടന്നു നീറി നീറി ശരീരത്തിൽ പിടിക്കുന്നത്‌ കൊണ്ടാണ് ഹഹഹഹ
പതുക്കെ ചിരിച്ചെന്നു വരുത്തി അയാളെ നോക്കി ..അയാൾ വീണ്ടും തുടർന്നു...
ഓരോ പോക്കിനും ഇനി ഒരു തവണ കൂടി പോയിട്ട് എല്ലാം മതിയാക്കി മടങ്ങി പോകണം എന്ന് കരുതി നടന്നില്ല ..എങ്ങിനെ പോകാനാ അല്ലേ ? കാൻസർ എന്ന മാരക രോഗം പോലെയാണ് ഈ പ്രവാസ ജീവിതവും ഓരോ ഭാഗത്ത്‌ ഭേദമാക്കുമ്പോൾ പുതിയ സ്ഥലത്ത് വന്നു കൊണ്ടിരിക്കുന്നത് പോലെ.. പിന്നെ അവസാനം മടങ്ങി പോക്ക് എന്നൊരു പ്രതീക്ഷ നഷ്ടപെട്ടു ഈ മരുഭൂമിയോട് കീഴടങ്ങും. എന്റെ ആരോഗ്യ സ്ഥിതി ഇങ്ങിനെ ആയിരുന്നില്ലെങ്കിൽ ഇനിയും കുറെ നാൾ തുടരുമായിരുന്നു....
കുറച്ചു നേരത്തെ മൌനത്തിനു ശേഷം അയാൾ വീണ്ടും തുടർന്നു ...
അല്ലെങ്കിലും നാട്ടിൽ പോയിട്ട് എന്ത് ചെയ്യാനാ പണി ഇല്ലാതെ തിന്നു മറ്റുള്ളവർക്ക്  ഭാരം ആകുന്നതിലും നല്ലത് ഇവരുടെ കൂടെ ഇവിടെ കൂടുന്നതയിരുന്നു നല്ലത്..
റൂമിലെ മറ്റു അന്തേവാസികളെ നോക്കിയാണ് അയാൾ അത് പറഞ്ഞത്...പിന്നേയും അവരെനോക്കി അയാൾ തുടർന്നു .....
ഒരേ ദുഃഖം പേറുന്ന ദേശാടന പക്ഷികൾ..ആരും അങ്ങോട്ടും ഇങ്ങോട്ടും പറയാതെ തന്നെ അവരുടെ മുഖത്തെ ഭാവത്തിൽ നിന്നും സുഖവും ദുഖവും വായിച്ചെടുക്കാൻ കഴിയുന്നതും അത് കൊണ്ടാണ്..ആഹ് ഇവരെ പിരിയുന്നതിലെ ഇപ്പോൾ വേദന ഉള്ളൂ... പിന്നെ  എന്റെ സാധനങ്ങൾ എല്ലാം ആ കട്ടിലിനു അടിയിൽ ഉണ്ടാവും...
ചൂണ്ടി കാണിച്ച കട്ടിലിനു അടിയിൽ നിന്നും ഓരോന്നായി പുറത്തെടുത്തു പെട്ടിയിൽ അടുക്കുമ്പോൾ ഒരു പ്ലാസ്റ്റിക്‌ കവറിൽ കുറേ പേപ്പറുകൾ കണ്ടു..അതും വയ്ക്കണോ കളയണോ എന്ന് ചോദ്യ ഭാവത്തിൽ അയാളുടെ മുഖത്ത് നോക്കി...
ഓ, അത് മറ്റൊന്നും അല്ല, നാട്ടിലേക്ക് കാശയച്ചതിന്റെ രസീതുകളാണ്, അതും വച്ചേക്കു..
എന്തിനാ, അയച്ച കാശിന്റെ കണക്കു നോക്കാൻ ആണോ , ചോദ്യം അൽപ്പം പരിഹാസത്തിൽ ആയിപ്പോയോ എന്ന് സംശയിച്ചു...
എന്ത് കണക്കു, ആരോട് ചോദിക്കാൻ..അതിനൊന്നും അല്ല, അതൊരു ഓർമയായി സൂക്ഷിക്കാൻ വേണ്ടിയാണു..ഭാര്യ പ്രസവിച്ചത് മുതൽ മകളെ കെട്ടിച്ചത് വരെയുള്ള സകല കഥകളും ഉറങ്ങി കിടക്കുന്നത് ആ കടലാസു തുണ്ടുകളിലാണ് .. നമ്മുടെ വിയർപ്പിന്റെ മണം, നോവിന്റെ രാവുകൾ എല്ലാം അതിൽ എവിടെയൊക്കെയോ ഉണ്ട്..ഇരിക്കട്ടെ വേറെ സാധനങ്ങൾ ഒന്നും ഇല്ലല്ലോ... ആഹ് പിന്നെ ഇതു കൂടി വയ്ക്കൂ..
കുറേ അത്തറുകൾ അവയെ തരം തിരിച്ച്  രെണ്ട്‌ പ്ലാസ്റ്റിക്‌ കവറുകളിൽ പൊതിഞ്ഞു അയാൾ മുന്നിലേക്ക്‌ നീട്ടി...
ഇതൊക്കെ വിലക്കൂടിയതാണ്‌, നല്ല മണവും ഉണ്ടാവും മോനു  കൊടുക്കാം, ഈ കാണുന്നതൊക്കെ വില കുറവാണ് അതിനു തക്ക മണമേ ഉള്ളൂ..എന്നാലും ഇരിക്കട്ടെ ചിലപ്പോൾ ആവശ്യം വന്നേക്കും...
രോഗബാധിതനായ ആളിന്റെ കൂട്ടു യാത്രക്കാരന്റെ ചുമതല ഭംഗിയായി നിർവഹിച്ചു നാട്ടിൽ എയർ പോർട്ടിൽ വച്ച് തന്നെ അയാളെ ബന്ധുക്കളുടെ കൈകളിൽ ഏൽപ്പിച്ചു.. രെണ്ട്‌ ദിവസങ്ങൾ കഴിഞ്ഞിട്ടുണ്ടാവും അയാൾ മരിച്ചു എന്നു ഫോണ്‍ വന്നു..
മയ്യത്ത് കുളിപ്പിച്ചു പൂശാൻ അത്തർ എടുക്കാൻ മുറിയിലേക്ക് ചെന്നപ്പോൾ അയാൾ വാങ്ങിയതൊക്കെ മേശപ്പുറത്തു ഉണ്ടായിരുന്നു..വില കൂടിയ നല്ല മണമുള്ള അത്തറ് പൂശിയാകട്ടെ ആ അന്ത്യ യാത്ര എന്ന് കരുതി അതെടുക്കുമ്പോൾ അടുത്ത് വന്ന മകൻ വിലക്കി...
ആ അത്തറുകൾ എടുക്കണ്ട , ഒരു നേരത്തെ ആവശ്യത്തിനു വേണ്ടി അതു  വേസ്റ്റ് ആക്കണ്ട.. ഇതെടുത്താൽ മതി...
വില കുറഞ്ഞ അത്തറുകൾ വാങ്ങിയത് ഇതിനായിരുന്നോ എന്നോർത്തു കണ്ണ് നിറയുമ്പോഴും പണമയച്ച പഴയ  രസീതുകൾ നിറഞ്ഞ കവർ മൂലയിൽ കിടപ്പുണ്ടായിരുന്നു ഏതോ ഒരാളിന്റെ കുളിരിനു തീ കായാൻ എന്നെങ്കിലും അത് ഉപകരിക്കുമായിരിക്കും...
Posted by Sajeed Noohkhan at 20:06 No comments:
Sunday, 28 December 2014
അറബി വീട്ടിലെ പാചകക്കാരൻ ആയിരുന്നു കുട്ടപ്പൻ.  വലിയ കൈപ്പുണ്യം ഒന്നും ഇല്ലെങ്കിലും കഴിച്ചാൽ തിരിച്ചു കടിക്കാത്ത രീതിയിൽ ഒരു വിധം കുട്ടപ്പൻ ഒപ്പിക്കും.. ഒരു ദിവസം അറബി പറഞ്ഞു..
കുട്ടപ്പാ അറബി ഭക്ഷണം കഴിച്ചു ഞാൻ മടുത്തു..ഇനി നിന്റെ നാട്ടിലെ എന്തെങ്കിലും വിഭവങ്ങൾ ഉണ്ടാക്കി തരണം..
അതിനെന്താ എല്ലാം ചെയ്തു തരാം..
കുട്ടപ്പൻ പണി തുടങ്ങി..പുട്ട് പയറു പപ്പടം, ഇഡ്ഡലി സാമ്പാർ ചമ്മന്തി, ദോശ മസാല ദോശ  അങ്ങിനെ പല വിഭവങ്ങൾ പ്രാതലും, ഉച്ചക്ക് ചോറും, മോരു കറി, മീൻ കറി അതിന്റെ വക ഭേദങ്ങളും, രാത്രിയിൽ ചപ്പാത്തി, പൊറോട്ട, പൂരി ചിക്കൻ കറി, മട്ടൻ കറി അങ്ങിനെ അറിയാവുന്ന എല്ലാ വിഭവങ്ങളും കുട്ടപ്പൻ തകർത്തു ചെയ്തു..ആകെ ഉള്ള പ്രശ്നം എരിവു അതികം പാടില്ല...
അറബിക്ക് സംഗതി അങ്ങ് ഇഷ്ടപ്പെട്ടു, എന്നും കിടക്കുന്നതിനു മുന്നേ അറബി നാളെ എന്തൊക്കെ വേണം എന്ന് പറയും. കുട്ടപ്പൻ രാവിലെ തന്നെ പണി തുടങ്ങും..കുട്ടപ്പന് ശമ്പള വർദ്ധന, പിന്നെ  ഇടയ്ക്ക് അറബിയുടെ കൂട്ടുകാരെ വിളിച്ചു വരുമ്പോൾ അവർ കഴിക്കുമ്പോൾ അവരുടെ കയ്യിൽ നിന്നു ടിപ്സ്, പിന്നെ പാചകത്തിന് ആവശ്യമുള്ള സാധനങ്ങൾ എന്തൊക്കെയാണ് എന്ന് കുട്ടപ്പനെ അറിയൂ അത് കൊണ്ട് തന്നെ എല്ലാം കുട്ടപ്പാനാണ് വാങ്ങുന്നത്  സാധനം വാങ്ങുന്നതിൽ കമ്മിഷൻ അങ്ങിനെ വളരെ പെട്ടെന്ന് തന്നെ കുട്ടപ്പന്റെ ജീവിത നിലവാരം മാറി..
അങ്ങിനെ സുഗമമായി പോകുമ്പോൾ കുട്ടപ്പന്റെ ഭാര്യ ഒരു ദിവസം പറഞ്ഞു..ചേട്ടാ നിങ്ങളു പോയിട്ട് കുറച്ചു നാളായി ഒരു ലീവ് വന്നിട്ട് പോകരുതോ..കൃഷി ഇല്ലാത്ത പാടങ്ങൾ നികത്തി പ്ലോട്ട് തിരിച്ചു ഫ്ലാറ്റ് ഉണ്ടാക്കി വിൽക്കുന്ന കാലമാണ് എന്ന് നിങ്ങൾ മറക്കണ്ട..അത് കേട്ടതും കുട്ടപ്പൻ ഞെട്ടി ശെടാ ഇനി ആരേലും തന്റെ പാടത്ത് ഫ്ലാറ്റ് പണിതാലോ..എന്തായാലും ഒരു ലീവ് പോയി വരാം...
കുട്ടപ്പൻ തഞ്ചത്തിൽ അറബിയോട് കാര്യം പറഞ്ഞു രെണ്ട്‌ മാസം ലീവ് വേണം...കുട്ടപ്പൻ പ്രതീക്ഷിച്ച പോലെ തന്നെ അറബി പറഞ്ഞു, നീ പൊക്കോ പോകുമ്പോൾ ഈ ദോശയും, പുട്ടും മീൻ കറിയും ഒക്കെ ഉണ്ടാക്കാൻ അറിയാവുന്ന ആരെ എങ്കിലും നീ തന്നെ കണ്ടെത്തി ഇവിടെ നിർത്തിയിട്ടു പൊക്കോ...അങ്ങിനെ അറിയാവുന്ന ഒരു കോയയെ പിടിച്ചു അറബിയുടെ അടുക്കളയിൽ ആക്കിയിട്ടു കുട്ടപ്പൻ നാട്ടിലേക്ക് പോയി..
പോയി ഒരാഴ്ച കഴിഞ്ഞപ്പോഴേ അറബി വിളി തുടങ്ങി..കുട്ടപ്പാ കോയ ശെരിയല്ല നീ എത്രയും പെട്ടെന്ന് മടങ്ങി വരണം..കുട്ടപ്പൻ പറഞ്ഞു ഒരു രെണ്ട്‌ മാസം ലീവ്  താ, അല്ലെങ്കിൽ എനിക്കൊരു ഫാമിലി വിസ താ പിന്നെ കുറച്ചു കൂടി ശമ്പള വർദ്ധനയും.. എല്ലാം സമ്മതിച്ചു അറബി. കുട്ടപ്പൻ ഭാര്യാ സമേതം അറബി വീട്ടിൽ തിരിച്ചെത്തി...
തന്റെ കെട്ടിയോനെ പാചകക്കാരൻ എന്ന രീതിയിൽ ഇത്രയും വിട്ടു വീഴ്ചകൾ അറബി ചെയ്യുന്നല്ലോ എന്ന് ഓർത്തു പുളകം കൊണ്ടു കുട്ടപ്പന്റെ ഭാര്യ. അതിന്റെ രഹസ്യം കുട്ടപ്പനോട് ചോദിച്ചു...
മനുഷ്യാ, നിങ്ങളെക്കാളും നല്ല പാചകക്കാരൻ ആണ് കോയ..എന്നിട്ടും അറബിക്ക് അയാളെ ഇഷ്ടപ്പെട്ടില്ല, നിങ്ങളെ ആണെങ്കിലോ തലയിൽ തൂക്കി വച്ച് നടക്കുന്നു..എന്താ ഇതിന്റെ രഹസ്യം...
എടീ അത് സിമ്പിൾ, നമ്മുടെ ഭക്ഷണത്തിന്റെ രുചി അറബിയുടെ നാവിൽ പിടിച്ചു എന്നറിയാം, എന്നെങ്കിലും നാട്ടിൽ പോകുമ്പോൾ ഇതൊക്കെ ഉണ്ടാക്കുന്ന വേറൊരു  ആളെ അറബി ആവശ്യപ്പെടും എന്ന് എനിക്ക് അറിയാമായിരുന്നു.. അതു കൊണ്ട് തന്നെ ഞാൻ ഒരു മുൻ കരുതൽ എടുത്തതാണ്..
എന്ത് മുൻ കരുതൽ ?
എന്ത് ഭക്ഷണം ഉണ്ടാക്കി കൊടുത്താലും അതിന്റെ ശെരിയായ പേര് അറബിയോട് പറയില്ല..പേര് മാറ്റി പറയും..ഉദാഹരണത്തിന് ദോശ ഉണ്ടാക്കി കൊടുത്തിട്ട് ഇതാണ് ഞങ്ങളുടെ നാട്ടിലെ പുട്ട് എന്ന് പറയും, മീൻ കറി ഉണ്ടാക്കി കൊടുത്തിട്ട് ഇതു ഞങ്ങളുടെ നാട്ടിലെ കിച്ചടി എന്ന് പറയും, ഇങ്ങിനെ സകലതിനും പേര് മാറ്റി പറഞ്ഞു..
എന്ത് പറ്റാൻ ഈ സീക്രട്ട് എനിക്ക് മാത്രം അല്ലെ അറിയൂ, കോയക്ക് പറഞ്ഞു കൊടുത്തിട്ടില്ലല്ലോ..അറബി പുട്ട് ചോദിക്കും കോയ ദോശ കൊടുക്കും, അറബി മീൻ കറി ഉണ്ടാക്കി ചോദിക്കും കോയ കിച്ചടി ഉണ്ടാക്കും..പിന്നെങ്ങിനെ അറബിക്ക് കോയയെ ഇഷ്ടപ്പെടും.. ഇങ്ങിനെ ചെയ്തില്ലായിരുന്നെങ്കിൽ  ഇപ്പോൾ കോയ ഇവിടെ സ്ഥിരം ആയേനെ ഞാൻ വേറെ പണി തെണ്ടി നടന്നേനെ നീ നാട്ടിൽ ഇരുന്നു ആരെങ്കിലും ഫ്ലാറ്റ് പണിയും എന്ന് പറഞ്ഞു എന്നെ വിരട്ടിയേനെ...
എന്റെ ദൈവമേ ഇത്രയും കാഞ്ഞ ബുദ്ധിയോ..
Posted by Sajeed Noohkhan at 05:49 No comments:
ദാമ്പത്യം ആദ്യ വർഷം ....
കഴിക്കാൻ വാ ചേട്ടാ..ചേട്ടന് ഇഷ്ടമുള്ളതൊക്കെ ഞാൻ ഉണ്ടാക്കി വച്ചിട്ടുണ്ട്..
ഞാൻ വരുന്നു മോളെ, എന്തിനാ എന്റെ മോളെ ഇങ്ങിനെ എനിക്ക് വേണ്ടി അടുക്കളയിൽ കഷ്ടപ്പെടുന്നത്..
എന്റെ ചേട്ടന്റെ ഇഷ്ടങ്ങൾ ഞാൻ അല്ലാതെ പിന്നാരു നിറവേറ്റി തരും..ചേട്ടൻ കഴിക്കു ഞാൻ കണ്ടിരിക്കാം..
മോള് വാ തുറന്നേ..കഴിക്കു, നമുക്ക് ഒരുമിച്ചു കഴിക്കാം...
എനിക്ക് നടുവിന് നല്ല വേദന, പിന്നെ ഈ പിള്ളേരുടെ കൂടെ വായലച്ചു ആകെ തലവേദനയും..
നിങ്ങൾ കഴിക്കു ഞാൻ നേരത്തെ വിശന്നപ്പോൾ ഇച്ചിരി കഴിച്ചു, ഇനി പിന്നെ കഴിച്ചോളാം ...
മേശപ്പുറത്തു എടുത്തു വച്ചത് നിങ്ങള് കണ്ടില്ലേ,,ഞാൻ ഇല്ലെങ്കിലും അതെടുത്തു കഴിക്കാൻ പാടില്ലായിരുന്നോ...
എനിക്കെങ്ങിനെ അറിയാം മേശപ്പുറത്തു വച്ചത് എനിക്കായിരുന്നെന്നു, നിനക്കൊന്നു പറയാരുന്നില്ലേ...
ഓ , ഉണ്ടാക്കണം വിളമ്പി തരണം ഇനി ഞാൻ വിളിച്ചിരുത്തി തീറ്റിക്കയും ചെയ്യണോ, ഞാൻ എന്തൊക്കെ പണി നോക്കണം..
ഇഷ്ടത്തിന് വല്ലതും കഴിക്കണേൽ ഹോട്ടലിൽ പോയി കഴിക്കുന്നതാ നല്ലത്, ഇവിടെ ഉള്ളത് വച്ച് ഒരു കറി ഉണ്ടാക്കാൻ ഞാൻ പെടുന്ന പാട് എനിക്കെ അറിയൂ..
പത്തിന് ശേഷം ഇരുപതു വരെ...
വിശക്കുന്നു ഒന്നും ആയില്ലേ ഇത് വരെ...
എനിക്ക് രെണ്ട് കയ്യേ ഉള്ളൂ..പോയിട്ട് അത് റെഡി ആവുമ്പോൾ വാ...
എന്താ ഒരു ഭിക്ഷക്കാരനോട് പറയുന്ന ടൂണ്‍..
അയ്യോ ഞാൻ ഒന്നും പറഞ്ഞില്ലായെ, ഇനി അത് കേട്ടിട്ട് വേണം ഭിക്ഷക്കാരുടെ സംഘടന അവരെ തരാം താഴ്ത്തി എന്ന് പറഞ്ഞു വീടിനു മുന്നില് ധർണ നടത്താൻ..
ഇല്ല, നിങ്ങൾക്ക് വല്ലതും കിട്ടിയോ...
ഇല്ല, മോൻ ഓഫീസിൽ പോയി, മരുമോള് ഒന്നും ഉണ്ടാക്കുന്ന ലക്ഷണം കാണുന്നില്ല..
നിങ്ങളൊന്നു പതുക്കെ പറ..ഇനി അത് കേട്ടിട്ട് വേണം നമ്മളെ കൊണ്ട് പോയി വല്ല വൃദ്ധ സദനത്തിലും ആക്കാൻ...
അതായിരുന്നു ഇതിലും ഭേദം..മൂന്നു നേരം ഭക്ഷണമെങ്കിലും കിട്ടിയേനെ..
വിഷമിക്കണ്ട നിങ്ങൾ ഇവിടെ ഇരിക്ക് നമുക്ക് പഴയ വല്ല കാര്യങ്ങളും സംസാരിച്ചു ഇരിക്കാം...
ഉം, അതാ നല്ലത് എനിക്ക് നീയും, നിനക്ക് ഞാനും,,
ഉം..ദൈവമേ രെണ്ട്‌ പേരെയും ഒരുമിച്ചു അങ്ങ് വിളിക്കണേ..
അച്ഛാ, എന്താണ് ആദ്യ രാത്രി...
എട്ടു വയസുകാരന്റെ ചോദ്യം കേട്ട് അച്ഛൻ ഒന്ന് ഞെട്ടി.മറുപടി പറയുന്നതിന് മുൻപേ അമ്മ ഇടപെട്ടു...
പോയിരുന്നു പഠിക്കെടാ, അവനു എന്തൊക്കെ അറിയണം ഈ പ്രായത്തിൽ..
ഈ അമ്മ എന്തിനാ എന്നോട് ദേഷ്യപ്പെടുന്നെ ..ഞാൻ ഒരു സംശയം ചോദിച്ചതല്ലേ...
എടീ പിള്ളേരു എന്തെങ്കിലും സംശയം ചോദിച്ചാൽ ഇങ്ങിനെ ഒന്നും സംസാരിക്കരുത്..നീ നോക്കിക്കോ ഞാൻ അവനെ മെരുക്കി എടുക്കുന്നത്...
മോൻ ഇങ്ങു വാ, അച്ഛൻ ചോദിക്കട്ടെ എന്താണ് സംശയം...
ഉണ്ണി യേശു പിറന്ന രാത്രിയെ ചിലരൊക്കെ ഉണ്ണിയേശു ജനിച്ച ആദ്യ രാത്രി എന്ന് പറയാറുണ്ട്..
ഓ, അതായിരുന്നോ കാര്യം എന്നാലും ഒരു സംശയം...
എന്താ മോനെ ഇനിയും സംശയം?
ഉണ്ണിയേശു ജനിച്ചപ്പോൾ ശാന്തിയും സമാധാനവും അല്ലെ ഉണ്ടായത്..
അതെ മോനെ, അതിനെന്താ ഇത്ര സംശയം..
പിന്നെ എങ്ങിനെയ പപ്പാ അതിൽ ആക്രാന്തം വന്നത്.. നാളെ ലീവ് ആണെന്ന് കരുതി ഇങ്ങിനെ ആദ്യരാത്രി പോലെ  ആക്രാന്തം കാണിക്കണോ  എന്ന് ഇന്നലെ അമ്മ അച്ഛനോട് പറയുന്ന കേട്ടു..അതു കൊണ്ട് ചോദിച്ചതാ...
അമ്മ: എനിക്കു അടുക്കളയിൽ ഇച്ചിരി പണി ഉണ്ട്...
പപ്പ : ഹലോ, ആരാ സംസാരിക്കുന്നെ..ഉവ്വ്, ഞാൻ വീട്ടിലുണ്ട്..
മോൻ: വരാത്ത ഫോണിൽ വിളിച്ചു മിനക്കെടണ്ട പപ്പാ...
Posted by Sajeed Noohkhan at 05:47 No comments:
ഇതെന്താ ഞാൻ വന്നു കേറിയാതെ ഉള്ളൂ അതിനിടക്ക് മുഖം വീർപ്പിച്ചു ഇരിക്കുന്നത്..
ഒന്നുമില്ല, ഞാൻ വെറുതെ ഇരിക്കുന്നതാ..
ലോകത്തുള്ള സകല ഭർത്താക്കന്മാർക്കും അറിയാം  ഒന്നുമില്ല എന്ന് പറഞ്ഞു ഭാര്യ ഇങ്ങിനെ മുഖം വീർപ്പിച്ചു ഇരുന്നാൽ അതിനു പിന്നിൽ എന്തോ കാര്യമായിട്ട് ഉണ്ടെന്നു.. നീ കാര്യം പറ...
ഓ, ഒരു വലിയ ബുദ്ധിമാൻ വന്നിരിക്കുന്നു..നിങ്ങൾക്ക് സ്ത്രീകളെ കുറിച്ച് ഒരു ചുക്കും അറിയില്ല...
അത് നന്നായി, ഇത്രേം അറിഞ്ഞപ്പോൾ തന്നെ പുരുഷന്മാര് തലേൽ കൈ വച്ചാ ഇരിക്കുന്നത് അപ്പോൾ മൊത്തം അറിഞ്ഞാൽ എന്തായിരിക്കും അവസ്ഥ...
ഓ, ഒരു തമാശക്കാരൻ, എന്ത് പറഞ്ഞാലും എന്തെങ്കിലും വിഡ്ഢിത്തം പറഞ്ഞേക്കണം..
അത് പിന്നെ പാലു കണ്ടു പൂച്ച എടുത്തു ചാടുന്ന പോലെ അല്ലെ കല്യാണം..ചാടി കഴിയുമ്പോൾ അല്ലെ അറിയുന്നത് ചൂട് പാലായിരുന്നു എന്ന്...പിന്നെ അങ്ങ് വിഡ്ഢിത്തം പറഞ്ഞു നാട്ടുകാരെ ബോധ്യപ്പെടുത്തി നടക്കും..നീ എന്നിട്ട് ഇത് വരെ കാര്യം പറഞ്ഞില്ല...
ഓ, അതോ, ഞാൻ ആദ്യം വിളിച്ചപ്പോൾ നിങ്ങൾ ഫോണ്‍ എടുത്തില്ല കുറെ റിംഗ് ആയി സത്യം പറ ഓഫീസിൽ ആരോടാ എന്നെ മറന്നു പഞ്ചാര അടിച്ചു ഇരുന്നത്?
എടീ, ഫോണ്‍ ബാഗിലായിരുന്നു അത് കൊണ്ട് ശബ്ദം കേട്ടില്ല എനിക്ക്...
ഓഹോ, അപ്പോൾ രെണ്ടാമത് അടിച്ചപ്പോൾ കുറെ നേരം "സബ്സ്ക്രൈബർ ബിസി ആണെന്ന് വന്നതോ"..
അതോ, ആ സമയത്ത് ആ സൈറ്റിന്റെ എഞ്ചിനീയർ വിളിച്ചു അയാളുമായിട്ടു സംസാരിക്കുകയായിരുന്നു...
പിന്നെ വിളിച്ചപ്പോൾ "സബ്സ്ക്രൈബർ പരിധിക്കു പുറത്താണ്" എന്ന് വന്നു..
അല്ലേലും നിങ്ങള് എന്റെ പരിധിക്കു പുറത്തായിരിക്കുന്നു എനിക്കറിയാം..
ഹോ, എടീ ഞാൻ അപ്പോൾ സൈറ്റിൽ ആയിരുന്നു അവിടെ റേഞ്ച് കിട്ടില്ല നിനക്ക് അറിയാമല്ലോ...
അപ്പോൾ പിന്നെ വിളിച്ചപ്പോൾ റേഞ്ച് കിട്ടിയത് കൊണ്ടാണോ എന്നോട് സംസാരിച്ചത്..
ഹോ, നിന്റെ ഒരു കാര്യം, ഒരു കാര്യം ചെയ്യ് ഈ ഫോണ്‍ വച്ചോ ഇനി എനിക്ക് മൊബൈൽ വേണ്ട നിനക്ക് സമാധാനം ആവുമല്ലോ..
നിങ്ങളുടെ ഐഡിയ കൊള്ളാം കയ്യിൽ മൊബൈൽ ഇല്ലെങ്കിൽ പിന്നെ എന്റെ ശല്യം ഇല്ലാതെ ഇരിക്കാമല്ലോ...
ഈശ്വരാ..ഈ സബ്സ്ക്രൈബർ എന്ത് പാപം ചെയ്തു നീ എനിക്ക് ഇങ്ങിനെ ഒരു സിം ആണല്ലോ തന്നതു..
വിഷമിക്കാതെ ഞാൻ സ്നേഹം കൊണ്ട് പറയുന്നതല്ലേ..വാ വന്നു വല്ലതും കഴിക്കു..
എന്നാലും ആദ്യം കുറെ ഫോണ്‍  ബെൽ അടിച്ചിട്ടും എടുത്തില്ല നിങ്ങൾ പക്ഷേ ലാസ്റ്റ് ഒരു ബെൽ അടിച്ചപ്പോൾ തന്നെ വെപ്രാളത്തിൽ എടുത്ത പോലെ തോന്നി...
Posted by Sajeed Noohkhan at 05:46 No comments:
Wednesday, 24 December 2014
എടീ സന്തോഷം കൊണ്ടെനിക്ക് ഇരിക്കാൻ വയ്യേ...ഇന്നാ ലഡ്ഡു കഴിക്കു..
ങേ, നിങ്ങൾക്ക് വല്ല ലോട്ടറിയും അടിച്ചോ..
ലോട്ടറിയെക്കാളും വലുത്..നീ കണ്ടില്ലേ ബാറുകൾ തുറന്നു പ്രവർത്തിക്കും, മദ്യ നയം ഒക്കെ മാറ്റി....
അയ്യോ, എല്ലാം തീർന്നോ, എന്തൊക്കെ ആയിരുന്നു സണ്‍‌ഡേ ഡ്രൈ ഡേ, ആദ്യം കുറച്ചു ബാറുകൾ പൂട്ടും പിന്നെ പടിപടിയായി സമ്പൂർണ നിരോധനം, കോടതി, കേസ് ഒക്കെ പോയോ? എന്റെ ദൈവമേ ബോധത്തോടെ ഈ മനുഷ്യനെ ഇനി കാണാൻ പറ്റില്ലേ..
പിന്നല്ല, നമ്മളോടാ കളി, ഇപ്പൊ മനസിലായില്ലേ നിങ്ങളൊക്കെ എത്ര പ്രാർത്ഥിച്ചു , പക്ഷേ ദൈവം ഞങ്ങളുടെ കൂടെയാ, നിന്റെയൊക്കെ കയ്യിന്നു ദൈവത്തിനു പോലും രക്ഷിക്കാൻ കഴിയില്ലാന്നു പുള്ളിക്ക് അറിയാം ആകെ ഉള്ള ഈ ആശ്വാസം ഇല്ലാതെ ആക്കിയാൽ ദൈവം പൊറുക്കുമോ...
ഒരു എന്നാലും ഇല്ല, നീ വീടൊക്കെ ഒന്ന് കഴുകി വൃത്തിയാക്കി ഇടു, വൈകുന്നേരം ഈ സന്തോഷത്തിനു ഒരു അഞ്ചാറ് വാള് വയ്ക്കുന്ന രീതിയിൽ ഞാൻ വരാം...
എന്തെങ്കിലും ആയിക്കോ, അവസാനം കരളും കൂമ്പും വാടുമേ..
വാടാൻ ഇതെന്താ മുല്ല പൂവാണോ, ഒരാളു ശ്വാസ കോശം സ്പോഞ്ച് പോലെ എന്ന് പറഞ്ഞു എന്നിട്ടെന്തായി ആരേലും നിർത്തിയോ, വലിക്കുന്നവര് വലിക്കും സ്പോഞ്ച് അവസാനം കൊണ്ട് പോയി പിഴിഞ്ഞ് കറ കളയും എന്നാ ഇപ്പൊ അവര് പറയുന്നേ...
നിങ്ങള് എല്ലാത്തിനും തർക്കുത്തരം പറഞ്ഞോ.കുടിച്ചു ഇവിടെ വല്ല ബഹളവും പഴയ പോലെ ഉണ്ടാക്കിയാൽ ഞാൻ എന്റെ വീട്ടിലേക്കു പോകും..
അപ്പോ നിങ്ങൾക്ക് സ്നേഹം ഉണ്ട് അല്ലെ...
അതല്ലെടി നീ അങ്ങോട്ട്‌ പോയാൽ, ഇവിടെ ആരും ഇല്ലാത്തത് കൊണ്ട്  നിന്റെ തന്ത ഇങ്ങോട്ട് വരും..ഒടുക്കത്തെ കുടിയാ അങ്ങേരു അയാൾക്കും ഷെയർ കൊടുക്കണ്ടേ. ആഹ് വൈകുന്നേരം എനിക്കൊന്നു തിരുവനന്തപുരത്ത് പോകണം...
എടീ ഒരു പുതിയ ബ്രാൻഡ്‌ ഇറങ്ങി എന്ന് തോന്നുന്നു അതിനെക്കുറിച്ച് അറിയാൻ വേണ്ടിയാ പോകുന്നേ...
ങേ, ഉള്ളതൊക്കെ പോരഞ്ഞു പുതിയ ബ്രാണ്ടോ?
അതെടി, സാധാരണ ഞങ്ങള് കുടിയന്മാർ വെള്ളത്തിന്റെ പുറത്തു എന്തെങ്കിലും പറയും പത്തു കാര്യം പറയുമ്പോൾ ബോധം വന്നാൽ ഒന്നെങ്കിലും ഓർമ കാണും..പക്ഷേ ഇപ്പൊ സർക്കാർ അടിച്ച ബ്രാൻഡ്‌ അങ്ങിനെ അല്ല, മദ്യ നയത്തിന്റെ പേരിൽ എന്തോരം കാര്യങ്ങളാ സർക്കാര് പറഞ്ഞത് ഇപ്പൊ ഒന്നു പോലും ഓർമ ഇല്ലല്ലോ..അപ്പോ അവർ അടിച്ച ബ്രാൻഡ്‌ നല്ല സാധനം ആയിരിക്കും..അത് ഏതാന്നു ഒന്നറിയണം..
Posted by Sajeed Noohkhan at 02:13 No comments:
തങ്കമ്മേ നിന്റെ ഈ സെപ്ടിക് ടാങ്ക് ഇവിടെ നിന്നു മാറ്റണം കേട്ടോ..
അതങ്ങു പള്ളീൽ പറഞ്ഞാൽ മതി.സെപ്ടിക് ടാങ്ക് എന്റെ അതിരിലാ നിക്കുന്നത്...
ഇതെന്തൊരു ന്യായം..ഇപ്പുറത്ത് ഒരു കിണറുണ്ട്..ഈ കിണറ്റിൽ നിന്നാണ് ഞാനും എന്റെ ഭാര്യയും മക്കളും വെള്ളം കുടിക്കുന്നത്...വല്ല അസുഖവും വന്നു ഞങ്ങൾ ചത്തു പോകും..
അതിനു ഞാൻ എന്ത് ചെയ്യണം..ഇത് കണ്ടോ നമ്മുടെ മുതു മുത്തച്ഛൻമാരുടെ കാലത്ത് അതായതു ഏതാണ്ട് പത്തു നൂറു വർഷങ്ങൾക്കു മുൻപ് എഴുതിയ കരാറാണ് ഇവിടെ സെപ്ടിക് ടാങ്ക് വേണമെന്ന്...
നീ ഇങ്ങിനെ പറഞ്ഞാൽ എങ്ങിനെയാ തങ്കമ്മേ..നൂറു വർഷം കഴിഞ്ഞു ആ ടാങ്ക് അവിടെ കെട്ടിയിട്ടു..ചെറുതായി ലീക്ക് ഉണ്ടോ എന്ന സംശയം ഈ ഇടയായിട്ടു വെള്ളത്തിനു ഒരു ഉളുമ്പ് നാറ്റം..അത് കൊണ്ട് നീ അതു അവിടന്ന് മാറ്റിയെ പറ്റൂ..
മാറ്റില്ല കരുണാ മാറ്റില്ല ..നിങ്ങൾക്ക് കുടിവെള്ളം മുട്ടി ചത്താലും എന്റെ കുടിയിറക്കൽ സ്ഥാപനം ഞാൻ മാറ്റില്ല...
തങ്കമ്മേ എന്നാൽ ഞാൻ ഗ്രാമത്തലവന്റെ അടുത്ത് പരാതി കൊടുക്കും...
കൊടുക്ക്‌ എവിടെ വേണമെങ്കിലും കൊടുക്കും...
എന്റെ മനുഷ്യനേ നിങ്ങൾ അവിടെ കിടന്നു ബഹളം ഉണ്ടാക്കാതെ ഇങ്ങോട്ട് കേറിവാ അവളുടെ നാക്കിനു മുന്നിൽ നിങ്ങൾക്ക് പിടിച്ചു നിൽക്കാൻ പറ്റില്ല...
ഞാൻ മതിയാക്കി അവളോട്‌ വായിട്ടു അലച്ചു ജയിക്കാൻ പറ്റില്ല..ഇനി ഇപ്പൊ എന്ത് ചെയ്യുമെടി,, ഇങ്ങിനെ പോയാൽ നമ്മുടെ കുടി വെള്ളം മുട്ടി പോകുമല്ലോ..
ഓ, ഗ്രാമത്തലവന്റെ അടുത്ത് പോയിട്ടോന്നും കാര്യമില്ല..കുറെ പ്രാവശ്യം പോയതല്ലേ..എന്നിട്ടെന്തായി വിധി അവൾക്കു അനുകൂലമായി...
ഉം, എന്ത് ചെയ്യാൻ, കഴിഞ്ഞ പ്രാവശ്യം അങ്ങേരുടെ മുന്നിൽ വാദിച്ചപ്പോൾ പറഞ്ഞതാണ് ഒരു പെരുച്ചാഴി ആ ടാങ്കിന്റെ സമീപത്തു കൂടെ ഓടിയാൽ ടാങ്ക് തകർന്നു കിണറ്റിലേക്ക് ഒഴുകുമെന്ന്...
അപ്പോ അവളുടെ വക്കീലു പറഞ്ഞു, കുറേക്കാലത്തേക്ക് ഈ ഭാഗത്ത്‌ പെരുച്ചാഴി വരാതെ ഇരിക്കാൻ മരുന്ന് അടിച്ചിട്ടുണ്ട് എന്ന്..
അത് പിന്നെ അങ്ങിനെയല്ലേ വരൂ, നിങ്ങളു നിങ്ങളുടെ കസേരയുടെ ആണി ഇളക്കി ആരെങ്കിലും എടുത്താലോ എന്ന് പേടിച്ചു ഇവിടെ പണിഞ്ഞു നിന്ന് അങ്ങോട്ട്‌ എത്തിയപ്പോഴേക്കും തങ്കമ്മ വിധിയും വാങ്ങിച്ചു പോയി...
കസേരയും നോക്കണം, കിണറും നോക്കണം..ടാങ്കിൽ ലീക്ക് ഉണ്ട് എന്ന് പറഞ്ഞു ഒന്ന് വാദിച്ചു നോക്കിയതാ..അപ്പോ അവള് വാദിച്ചു മൈദാ മാവിൽ പശ ഉണ്ടാക്കി ലീക്ക് ഉള്ള ഭാഗത്തൊക്കെ അടച്ചു എന്ന്..
ആരോ ഇങ്ങോട്ട് വരുന്നല്ലോ..പാച്ചു, കോവാലൻ, സരള ഒക്കെ ഉണ്ടല്ലോ..
ഓ, അവരാണോ, അവരാണ് ഗ്രാമ തലവൻ അയച്ച വിദഗ്ധ സമിതി..
ഇവിടെ ആരുമില്ലേ, ഞങ്ങൾ വിദഗ്ധ സമിതിക്കാരാണ്...
വരണം വരണം, എന്റെ പൊന്നണ്ണാ എങ്ങിനേലും എനിക്ക് അനുകൂലമായിട്ടു ഒരു വിധി വാങ്ങിച്ചു തരണം..ആ തങ്കമ്മ ആള് ഭയങ്കര പ്രശ്നം ആണ്..ഇന്നലെ രെണ്ട്‌ ഈച്ചയും, കാക്കയും, പാറ്റയും എന്റെ കോമ്പൌണ്ട് കടന്നു അങ്ങോട്ട്‌ പോയപ്പോൾ അവളു അടിച്ചോടിച്ചു..
ഞങ്ങൾ ഒന്ന് നോക്കട്ടെ..ആഹ്, നീട്ടിയും കുറുക്കിയും അളന്നു നോക്കിയിട്ട് ഒരു കുഴപ്പവും ഇല്ല...ചെറിയ ലീക്ക് ആയിട്ടു തോന്നുന്നത് മണ്ണിനു അടിയിലെ ചൂട് കാരണം  ടാങ്ക് വിയർക്കുമ്പോൾ വരുന്നതാണ്..അതിനു ഒരു ഫാൻ അല്ലെങ്കിൽ എ.സി വച്ചു കൊടുത്താൽ മതി...
അണ്ണന്മാരെ, അത് വിയർക്കുന്നതല്ല ഈ വെള്ളം ഒന്ന് കുടിച്ചു നോക്ക്, ഇത് കുടിച്ചാൽ ഞങ്ങൾ ചത്ത്‌ പോകും...
അതു ചാവുമ്പോൾ നോക്കിയാൽ പോരെ..ഇപ്പൊ അത് ആലോചിക്കേണ്ട കാര്യമില്ല...ഞങ്ങൾ ഈ റിപ്പോർട്ട്‌ ഗ്രാമ തലവനു കൊടുക്കും..
ഉം..ഒരു കാര്യം ചെയ്യ്, കൊടുക്കുമ്പോൾ ഇതും കൂടി കൊടുക്ക്‌...
ഗ്രാമ തലവാ, ഈ പരട്ടകള് കൊണ്ട് വരുന്ന റിപ്പോർട്ട്‌ വായിച്ചു മാത്രം കാര്യങ്ങൾ തീരുമാനിക്കാതെ ചില കാര്യങ്ങളിൽ എങ്കിലും  നിങ്ങൾ നേരിട്ട് വന്നു കാര്യങ്ങൾ മനസിലാക്കിയാൽ നല്ലത്..മൂവായിരം, നാലായിരം പേജുള്ള റിപ്പോർട്ടുകൾ കുത്തി ഇരുന്നു നിങ്ങൾ വള്ളി പുള്ളി വിടാതെ വായിക്കില്ല എന്നറിയാം..അത് കൊണ്ട് പറഞ്ഞതാ..എന്തായാലും ചത്താൽ ശവമടക്കിനു വന്നില്ലേലും ഗ്രാമ തലവൻ റിപ്പോർട്ട്‌ ഉണ്ടാക്കിയവരെ നിശിതമായി വിമർശിച്ചു എന്നൊരു പത്ര തലക്കെട്ട്‌ വരും എന്നറിയാം..പര ലോകത്തിരുന്നു അത് കണ്ടു ആസ്വദിക്കാം...നന്ദി...
Posted by Sajeed Noohkhan at 02:12 No comments:
പ്രവാസി അവധിക്കു നാട്ടിലെത്തുന്നതിന്റെ പിറ്റേ ദിവസം രാവിലെ  തന്നെ ചിലരുടെ ഒരു നോട്ടം ഉണ്ട്..ഒരുമാതിരി ആക്കിയ ഒരു ചിരിയുടെ അകമ്പടിയോടെ..എന്താ സംഭവം എന്നറിയണ്ടേ അന്നത്തെ ദിവസം ഉറക്കം എഴുന്നേറ്റു പുറത്തു വരുമ്പോൾ നാട്ടുകാരുടെയും വീട്ടുകാരുടെയും കണ്ണിൽ ആദ്യ രാത്രി കഴിഞ്ഞു എഴുന്നേറ്റു വരുന്ന ദമ്പതികൾ ആണ് അവർ..സംഗതി ഒരു പരിധി വരെ ശെരി ആണെങ്കിലും ചില നോട്ടങ്ങൾ കണ്ടാൽ തോന്നും ഏതാണ്ട് കട്ട് തിന്നിട്ടു അവരു കയ്യോടെ പിടി കൂടിയത് പോലെയാ. വേണേൽ സ്വന്തം ഭാര്യയുടെ മുഖത്ത് അവരെ കണ്ടു പഠിക്കെടി എന്ന മട്ടിൽ ഒന്ന് നോക്കുകയും ചെയ്യും..
ചിലർ ഇതിനെ ചിലതിനോട് ഉപമിക്കാനും മറക്കാറില്ല കരിമ്പിൻ തോട്ടത്തിൽ ആന കയറിയത് പോലെ, വിശന്നു വലഞ്ഞ സിംഹം മാനിനെ കണ്ടത്‌ പോലെ..എന്റമ്മോ ഇതിൽ പലർക്കും ഒരു ജ്ഞാന പീഠം അവാർഡു കിട്ടേണ്ട ആളുകളാണ്..അത്രയ്ക്ക് അങ്ങ് ഉപമിച്ചുകളയും..
വർഷങ്ങളായി കുഞ്ഞുങ്ങൾ ഒന്നും ആവാത്ത പ്രവാസികൾ ആണ് കൂടുതലും പെട്ട് പോകുന്നത്..ലീവിന് വന്നു അഹോരാത്രം പണിയെടുത്തു ചെയ്ത വോട്ടുകളൊക്കെ അസാധു ആയല്ലോ എന്ന് വിഷമിച്ചു മടങ്ങി പോകാൻ പെട്ടിയും കെട്ടി ഇരിക്കുമ്പോൾ ഒരു ചോദ്യം വരും ആരുടെ എങ്കിലും നാവിൽ നിന്ന് "ഇത്തവണയും ഒന്നും ആയില്ല അല്ലേ" ആയില്ല എന്നത് വ്യക്തമായി അറിയാം എങ്കിലും വെറുതെ ഒന്ന് എറിഞ്ഞു നോക്കുന്നതാണ് വേണമെങ്കിൽ സ്വന്തം മക്കളെ അടുത്ത് വിളിച്ചു മക്കളെ മാമൻ പോകാൻ ഇറങ്ങി നില്ക്കുന്നത് കണ്ടോ എന്ന് പറയുക കൂടി ചെയ്യും..അതായാത് ഇക്കാര്യത്തിൽ ഞാൻ വലിയ മിടുക്കൻ ആയിരുന്നു എന്ന് തെളിയിക്കുന്ന സർട്ടിഫിക്കറ്റ് കാണിക്കുന്ന പ്രതീതി ആ മുഖത്ത് കാണാം..
ഇത്തരം സംഭവങ്ങളോ ഇതിനോട് അനുബന്ധിച്ചുള്ള എന്തെങ്കിലും
ചോദ്യങ്ങളോ അഭിമുഖീകരിക്കാത്ത ഒരു പ്രവാസി ഉണ്ടാവുക എന്നതു സംശയമാണ്..എന്തായാലും പ്രവാസി നാട്ടിൽ എത്തിയാൽ നാട്ടുകാരുടെ ചിലവിലാണ് കഴിയുന്നത്‌ എന്നത് എല്ലാ പ്രവാസികൾക്കും അറിയാം. എപ്പോ വന്നു എന്ന് ചോദിച്ചു തുടങ്ങുമ്പോൾ തന്നെ അവർ പ്രവാസിക്ക് ചിലവിനു കൊടുത്തു തുടങ്ങും അവസാനം കൊടുത്തു താങ്ങാനാവാതെ വരുമ്പോൾ ഒന്നോ രെണ്ടോ ആഴ്ച കഴിയുമ്പോൾ തന്നെ ചോദിച്ചു തുടങ്ങും എന്നാ പോകുന്നേ..അപ്പോഴേക്കും ഏതാണ്ട് പ്രവാസിയുടെ പോക്കറ്റും കാലി ആയിട്ടുണ്ടാകും..
രെണ്ട്‌ പേരെ മാത്രമേ പ്രവാസി കൂടുതൽ ഭയക്കുന്നുള്ളൂ..വിദേശത്ത് ആണെങ്കിൽ മൂട്ട, സ്വദേശത്തു ആണെങ്കിൽ മൂട്ടയെ പോലത്തെ നാട്ടുകാർ.ഉദ്ദേശം ഒന്ന് തന്നെ കിട്ടാവുന്നിടത്തോളം വലിച്ചെടുക്കുക..ഇനി ഇപ്പോൾ മൂട്ടകളെ തല്ലി കളഞ്ഞിട്ടു അവനായിട്ടു ഒരു വീടോ, സ്ഥലമോ വാങ്ങിയാലോ,അവൻ ഒന്ന് നല്ല പോലെ ഒരുങ്ങി കെട്ടി ഇറങ്ങിയാലോ പറയാറുണ്ട് അതിന്റെ അർത്ഥം പണത്തിന്റെ കൊഴുപ്പ് അല്ലെങ്കിൽ അതിന്റെ അഹങ്കാരം..നാട്ടിൽ ഒരു ലക്ഷം രൂപ വരുമാനം ഉള്ളവന്റെന്നു ഒരു പത്തു രൂപയിൽ കൂടുതൽ പിരിവു കിട്ടില്ല എന്നാൽ ഇരുപത്തി അയ്യായിരം രൂപ തികച്ചു കിട്ടാത്ത പ്രവാസിയുടെ കയ്യിൽ നിന്നും കുറഞ്ഞത്‌ അഞ്ഞൂറ് എങ്കിലും വാങ്ങാതെ പോവുകയുമില്ല ഒരു പിരിവുകാരനും...
പ്രവാസി മടങ്ങി പോയാൽ അവന്റെ വീടിനു കാവലിനും ആള് കുറവ് കാണില്ല തെങ്ങ് കയറ്റക്കാരൻ മുതൽ, ആക്രി പെറുക്കാൻ വരുന്നവനെപ്പോലും പ്രവാസിയുടെ ഭാര്യയെ കാണാൻ വരുന്നതാണോ എന്ന സംശയത്തിൽ നോക്കുന്ന കൂട്ടരും ഉണ്ട്..അവര് മാത്രമല്ല പണ്ട് സിനിമകളിൽ മോശം സ്ത്രീകളായി കാണിക്കാൻ കഥയിൽ ഒരു നേഴ്സ് അല്ലെങ്കിൽ മിലിട്ടറി കാരന്റെ ഭാര്യ ആയിരുന്നത് ഇപ്പോൾ സിനിമകളിൽ  കൂടുതലുംഇത്തരം കഥാ പാത്രങ്ങൾ  പ്രവാസിയുടെ ഭാര്യമാർ കയ്യടക്കിയിരിക്കുന്നു..
എന്തൊക്കെ സഹിച്ചാലും കഷ്ടപെട്ടാലും പലപ്പോഴും പ്രവാസികൾക്ക് ചിലരിൽ നിന്നും കിട്ടുന്ന തിക്താനുഭവങ്ങൾ വലുതാണ്‌..നാട്ടുകാരോട് ഒരു അപേക്ഷ ഉള്ളത് ആരെയും വളർത്താൻ നിങ്ങൾക്ക് കഴിയില്ലെങ്കിൽ ആരെയും തളർത്താൻ ശ്രമിക്കരുത്. അയൽക്കാരന്റെ  വീട്ടിലെ പെയിന്റ് ഇളകിയതു നോക്കി പരിഹസിച്ചു ചിരിച്ചു നിൽക്കുമ്പോൾ ചിലപ്പോൾ നിങ്ങളുടെ വീട്ടിലെ മേൽക്കൂര പൊളിഞ്ഞു വീഴുന്നതു ശ്രദ്ധിക്കാൻ സമയം കിട്ടി എന്ന് വരില്ല ..
പ്രവാസിയുടെ വസ്ത്രങ്ങളിലെ ഗന്ധം  അത്തറും സ്പ്രേയുമല്ല അവന്റെ അനുഭവത്തിന്റെ കയ്പ്പ് നീരിന്റെ മറച്ചു വയ്ക്കൽ ഗന്ധമാണ്..
Posted by Sajeed Noohkhan at 02:12 No comments:
പഴയ ഇരുമ്പ് പിച്ചള വല്ലതും ഉണ്ടോ...
പഴയത് ഒന്നുമില്ല..ഒന്ന് ഉണ്ടായിരുന്നത് പുറത്തു പോയിരിക്കുകയാ...
പുറത്തു നിന്നും കണവൻ ഇത് കേട്ടാണ് വന്നു ഗേറ്റ് തുറന്നത്...
നീ എന്നെ മാത്രം ഉദ്ദേശിച്ചു അല്ലെ അത് പറഞ്ഞത്...
സത്യമായും അല്ല, നിങ്ങളെ ആക്രിക്ക് ഇടുന്ന പരുവമൊക്കെ കഴിഞ്ഞില്ലേ...
ങേ, ഈ ഇടയായി നിന്റെ കോമഡി ഇച്ചിരി കൂടുന്നുണ്ട്..എന്താ അത് ടി.വിയിൽ സിനിമ ആണോ, ന്യൂസ്‌ വച്ചേ "ജന കോടികളുടെ വിശ്വസ്ത സ്ഥാപനം എന്ന പരസ്യത്തിൽ കോടി വരുന്നത് കൊണ്ട് പരസ്യം നിരോധിക്കണം എന്ന് പറഞ്ഞു മാണി സാറിന്റെ അനുയായികൾ സമരം ചെയ്യാൻ പോകുന്നുവത്രെ"....
ആണോ, എന്നാലും ന്യൂസ്‌ കാണണ്ട ഇപ്പോൾ, നമ്മുടെ  കല്യാണ കാസ്സെറ്റ്‌ കാണുകയ ഞാൻ ..വിവാഹ വാർഷികമൊക്കെ വരുവല്ലേ ചില അബദ്ധങ്ങളെ ഇങ്ങിനെ ഒക്കെ ഇടയ്ക്കു കാണുമ്പോൾ ഒരു പാഠം ഉൾകൊള്ളാമല്ലോ ...
അമ്പടീ..അബദ്ധം നിനക്കല്ല എനിക്കാ പറ്റിയത്, പാഠം ഞാൻ ഒരുപാടു പഠിക്കുകയും ചെയ്തു.....
ആഹ്, എത്ര കല്യാണ ആലോചനകൾ വന്നതാ..ഇന്നവരൊക്കെ ലക്ഷ പ്രഭുക്കൾ ആയിട്ടു ജീവിക്കുന്നുണ്ട് ഞാനോ കഞ്ഞിയും ചമ്മന്തിയും ഉണ്ടാക്കി അടുക്കളയിൽ ജീവിതം ഹോമിച്ചു...
ഇതിൽ നിന്നും നീ ഒരു കാര്യം മനസിലാക്കു, അവരു ഇപ്പോഴും ലക്ഷ പ്രഭുക്കൾ ആയി തുടരുന്നു നീയോ അന്നും കഞ്ഞി ഇന്നും കഞ്ഞി നീ വന്നു കേറിയ ശേഷം ഇവിടേം കഞ്ഞി..അവന്മാര് രക്ഷപെട്ടു പെട്ടത് ഞാൻ..
എന്നെ കൊണ്ട് ഒന്നും പറയിക്കല്ലേ..നിങ്ങളുടെ ഈ ചൊറിയുന്ന ഡയലോഗ് സ്ഥിരം ആയതു കൊണ്ടാ ഞാൻ ഇച്ച് ഗാർഡ് വാങ്ങിച്ചു വച്ചിട്ടുണ്ട്...ആ എന്തായാലും   പത്തു വർഷം പോയില്ലേ ഇനി പറഞ്ഞിട്ട് എന്തിനാ.. നോക്കിയേ ചേട്ടാ നമ്മൾ  എത്ര മാറി അല്ലെ ?
അതേടീ,  അന്ന് ഞാൻ തല നിവർത്തി ഇരുന്നു സംസാരിച്ചു നീ കുനിഞ്ഞിരുന്നു കേട്ടു.. ഇന്ന് നീ തല നിവർത്തി ഇരുന്നു സംസാരിക്കുന്നു ഞാൻ തല കുനിഞ്ഞിരുന്നു കേൾക്കുന്നു അതിലും വലിയൊരു മാറ്റം വേറെന്താ ഉള്ളത്...
ഹഹഹ അന്ന് തലയ്ക്കു അകത്തു ഒന്നും ഇല്ലാതിരുന്നു അതുകൊണ്ട്  അത് എയർ കേറിട്ടു നിവർന്നു നിന്നു , ഇന്നിപ്പോൾ എന്റെ കൂടെ ആയതിനു ശേഷം ബുദ്ധി കൂടിയത് കൊണ്ട് അത് നിവരാൻ പറ്റാതെ ഇരിക്കുന്നു എന്ന് പറ..അല്ലപിന്നെ, , പിന്നെ അന്ന് നിങ്ങൾ ഇട്ട ഷർട്ട്‌ നിങ്ങൾക്ക് അത്ര ചേർച്ചയില്ല..
ആദ്യമായിട്ട് ഈ കാസെറ്റ് കണ്ടപ്പോൾ വളരെ നന്നായിരുന്നു എന്നല്ലേ നീ പറഞ്ഞത്..
അതെ പക്ഷേ ഞാൻ ആ ഷർട്ട്   ഇപ്പോൾ ഉള്ള നിങ്ങളുടെ രൂപം ഇട്ടാൽ  എങ്ങിനെ ആവും എന്ന്  സങ്കല്പ്പിച്ചു തീരെ ചേർച്ചയില്ല...
എന്നാൽ എനിക്കും പറയാനുണ്ട്‌ അന്ന് അത്രേം മേക്കപ്പ് ഇട്ടിട്ടും നിനക്കൊരു ചന്തവും ഇല്ലായിരുന്നു...
ങേ അപ്പോ അന്ന് കാണുമ്പോൾ പറഞ്ഞില്ലേ നിന്റെ സുന്ദരമായ മുഖം മേക്കപ്പ് ഇട്ടു അലങ്കോലമാക്കി എന്ന്..
ആഹ് , ഒരുപാടു അബന്ധങ്ങൾ പറഞ്ഞു ജീവിതത്തിൽ..പിന്നെ പ്രായം കൂടുന്നതിന് അനുസരിച്ച്  പക്വത വരുമ്പോൾ സത്യം മാത്രേ കൂടുതൽ പേരും പറയൂ..
ഉം, കൂടുതൽ പറയണ്ട..ഓഫ് ചെയ്തിട്ട് പോയി വല്ലതും കഴിക്കാൻ നോക്കാം...ബാക്കി കഴിച്ചു വന്നിട്ട് കാണാം...
ഇവിടെ ഇരുന്ന കല്യാണ കാസറ്റ് എവിടെപ്പോയി, നിങ്ങൾ എടുത്തോ..
ഹാ, നമ്മൾ ഒരുമിച്ചല്ലേ കഴിക്കാൻ പോയത്..എന്തോ കരിഞ്ഞു മണക്കുന്നല്ലോ, എടാ മോനെ, നീ എന്ത് പണിയാ കാണിച്ചത്..ഞങ്ങളുടെ കല്യാണ കാസറ്റ് കത്തിച്ചു കളഞ്ഞോ...
അച്ഛാ, അമ്മേ , ചരിത്രത്തിലെ  ചില അബദ്ധങ്ങൾ സംഭവിച്ചാൽ ആ തെളിവ്  നശിപ്പിച്ചു കളയണം,, ഇല്ലെങ്കിൽ ചരിത്രം ആവർത്തിക്കുമ്പോൾ പുതു തലമുറ അത് കണ്ടു പഠിക്കും...
Note: കല്യാണ കാസ്സെറ്റ്‌ ആദ്യത്തെ ഒരു വർഷം പ്രിയദർശൻ സിനിമ പോലെ ബന്ധുക്കൾ, സുഹൃത്തുക്കൾ ഉൾപ്പെടെ നല്ല ഓട്ടം ആയിരിക്കും., പിന്നെ അത് അടൂർ അവാർഡ്‌ ചിത്രം പോലെ..അത് കഴിഞ്ഞാൽ റിലീസ് ആവാതെ പെട്ടിയിൽ ആയിപ്പോയ സിനിമ പോലെ.. ജീവിതത്തിലെ ചില ഓർമകളെ പോലെ പൊടി പിടിച്ചു ഏതെങ്കിലും മൂലയ്ക്ക് ആയിപ്പോകുന്ന ആ സാധനം ഇടയ്ക്കൊക്കെ ഒന്നിട്ടു കാണുന്നത് നല്ലതാ..ചിലരുടെ ജീവിതത്തിൽ അങ്ങിനെ ഒരു ദുരന്തം, ചിലരുടെ ജീവിതത്തിൽ അങ്ങിനെ ഒരു സന്തോഷം, രെണ്ടിൽ ഏതായാലും വലിയ ദുരന്തങ്ങളെയും, വലിയ സന്തോഷങ്ങളെയും ഇടയ്ക്കു ഓർമിക്കണം...
Posted by Sajeed Noohkhan at 02:11 No comments:
കള്ളൻ തഞ്ചത്തിൽ രാവിലെ തന്നെ നേതാവിന്റെ വീട്ടിൽ കയറി അലമാരയുടെ പിന്നിൽ ഒളിച്ചിരുന്നു. രാത്രിയിൽ നേതാവു ഉറങ്ങിയതും കള്ളൻ പുറത്തു കടന്നതും നേതാവ് കയ്യോടെ കള്ളനെ പിടികൂടി..കള്ളൻ കുതറി രക്ഷപെട്ടു നേതാവിന്റെ കഴുത്തിൽ കത്തി വച്ചു പറഞ്ഞു..കക്കാനാണ് വന്നത്  ഒരുപാട് കട്ട് നിങ്ങളെ പോലെ ഒരു പണക്കാരൻ ആകണം എന്നായിരുന്നു ആഗ്രഹം.
പക്ഷേ ഇത്രയും പണം കട്ട് മുടിച്ചു കൂട്ടിയ നിങ്ങൾ കഴിച്ചത് രാവിലെ പാവക്ക ജ്യൂസ്‌ മാത്രം, ഉച്ചക്ക് ഒരു തവി ചോറ്, രാത്രിയിൽ ഒരു ചപ്പാത്തി, പിന്നെ ഷുഗർ, പ്രഷർ, കൊളസ്ട്രോൾ പോരാത്തതിനു ആ പഞ്ഞു മെത്തയിൽ ഉറക്കമില്ലാതെ തിരിഞ്ഞും മറിഞ്ഞും കിടന്ന നിങ്ങളെ കണ്ടപ്പോൾ ഒരു കാര്യം മനസിലായി ഇത്രയും കാശുണ്ടായിട്ടു എന്തിനാ..അദ്വാനിച്ചു തിന്നാൽ അതാണ് നല്ലത് ഞാൻ ഇനി കക്കില്ല.. അങ്ങിനെ കള്ളൻ നല്ലവനായി... (നല്ല പാഠങ്ങൾ പഠിച്ചാൽ ആരും നല്ലവരാകും)
നല്ലവൻ പണി എടുക്കാൻ പോയി..എല്ലു മുറിയെ പണി എടുത്തു സന്തോഷത്തോടെ കുടുംബം നടത്തി പക്ഷേ ഒരു ദിവസം നല്ലവന്റെ മോന് സുഖമില്ല,  കുഞ്ഞിന്റെ ജീവൻ രക്ഷപ്പെടുത്താൻ ലക്ഷങ്ങൾ വേണം..നല്ലവൻ എല്ലാരോടും കരഞ്ഞു പറഞ്ഞു, കടം ചോദിച്ചു എന്നിട്ടും പണം തികഞ്ഞില്ല. നല്ലവൻ വീണ്ടും നേതാവിന്റെ വീട്ടിൽ കയറി കട്ടു..നേതാവ് ചോദിച്ചു നീ നന്നായില്ലേ..ആയി പിന്നെയും എന്റെ സാഹചര്യം എന്നെ ഇങ്ങിനെ ആക്കി (ചില  സാഹചര്യങ്ങൾ ആരെയും തിന്മയിലേക്ക് നയിക്കും)
ഒരു ദിവസം കള്ളൻ കളവു കഴിഞ്ഞു വരുമ്പോൾ വണ്ടി മുട്ടി മരിച്ചു (ചില വിധികൾ നമ്മളെ തേടി എത്തും )
ദൈവത്തിന്റെ മുന്നിൽ എത്തിയ കള്ളന്റെ ആത്മാവ് ചോദിച്ചു ഞാൻ നല്ലവനായി മാറിയപ്പോൾ എന്റെ ജീവൻ എടുക്കാമായിരുന്നു ഇതിപ്പോൾ കള്ളനായി ഞാൻ ഇവിടെയെത്തി എനിക്ക് നരകം തരും അല്ലേ? ദൈവം ചിരിച്ചു എന്നിട്ട് പറഞ്ഞു..ഒരർത്ഥത്തിൽ അല്ലെങ്കിൽ മറ്റൊരു അർത്ഥത്തിൽ എല്ലാവരും എന്തെങ്കിലുമൊക്കെ തെറ്റുകൾ ചെയ്യുന്നുണ്ട്..അത് കൊണ്ട് കുറെ കാലമായി സ്വർഗത്തിലേക്ക് ആരും കടന്നു പോകുന്നില്ല. കുറെ കാലം തുറക്കാതെ ഇട്ടിരുന്നത് കൊണ്ട്  ആ കതകുകൾ ഇപ്പോൾ തുറക്കാനും പറ്റുന്നില്ല.. (എല്ലാവർക്കും തെറ്റുകൾ പറ്റാറുണ്ട്)
കള്ളൻ ഒരു സ്ക്രൂ ഡ്രൈവർ വാങ്ങി സ്വർഗത്തിന്റെ കതകു തുറന്നു കൊടുത്തു.. സന്തോഷത്തിൽ ദൈവം കള്ളനെ സ്വർഗത്തിലേക്ക് അയച്ചു.. ഒരു ദിവസം കഴിഞ്ഞപ്പോൾ കള്ളൻ തിരിച്ചു വന്നു പറഞ്ഞു എനിക്ക് സ്വർഗം വേണ്ട അവിടെ ആരും ഇല്ല ഒന്ന് മിണ്ടാൻ പോലും..(ഏകാന്തത ഒരു വലിയ നോവ്‌ തന്നെയാണ്) ദൈവം അവനെ നരകത്തിലേക്ക് അയച്ചു.. (തിന്മയിലൂടെ സഞ്ചരിക്കുന്നവർക്ക് അത്തരക്കാരോട് കൂട്ടു കൂടാനാണ് എപ്പോഴും താല്പര്യം)..
ഇതൊക്കെ വായിച്ചു കഴിഞ്ഞു എന്നെ തെറി പറയുന്നവർക്ക് (ചില വിധികൾ നമ്മളായിട്ടു തേടി എടുക്കുന്നതാണ് ഈ വിധി ഞാൻ തേടി എടുത്തതാണ്.)  ഉപദേശിക്കാൻ എല്ലാവർക്കും കഴിയും പ്രാവർത്തികമാക്കാൻ ആണ് പ്രയാസം..ആദ്യം സ്വയം നന്നാവുക..
Posted by Sajeed Noohkhan at 02:11 No comments:
മുന്നിൽ നിൽക്കുന്ന ബാലനെ ന്യായാധിപൻ ഒന്നു നോക്കി..കീറി പറിഞ്ഞ വേഷമെങ്കിലും അവന്റെ കണ്ണുകൾ തിളങ്ങിയിരുന്നു...
നിന്റെ മേലുള്ള കുറ്റങ്ങൾ എന്തൊക്കെയെന്നു നിനക്ക് അറിയാമോ?
അറിയില്ല, ഞാൻ ചെയ്തതൊക്കെ എന്റെ ശെരികൾ ആയിരുന്നു..
വിശുദ്ധ മത ഗ്രന്ഥം  കത്തിച്ചു എന്നാണു നിന്റെ മേൽ ചുമത്തപ്പെട്ടിട്ടുള്ള  ആദ്യത്തെ കുറ്റം..
തെരുവിലെ തണുപ്പിൽ നിന്ന് ഒരല്പം ആശ്വാസത്തിന് കത്തിച്ചു തീകാഞ്ഞതാണ് ഞാൻ...
അത്തരം വിശുദ്ധ ഗ്രന്ഥങ്ങൾ കത്തിച്ചാൽ അത് തെറ്റാണു എന്നും, പാപമാണ് എന്നും നിനക്ക് അറിയില്ലേ?
എന്താണ് ഒരു ഗ്രന്ഥത്തെ വിശുദ്ധമാക്കുന്നത് , അതിൽ പറഞ്ഞിരിക്കുന്ന കാര്യങ്ങൾ വായിച്ചു അതിന്റെ ശെരിയായ അർഥങ്ങൾ ഉൾക്കൊണ്ട്‌ ജീവിതത്തിൽ അത് പ്രയോഗികമാക്കുമ്പോൾ മാത്രമാണ് അത് വിശുദ്ധ ഗ്രന്ഥം ആവുന്നത്..എന്റെ അറിവിൽ അങ്ങിനെ ആരും ചെയ്യുന്നില്ല..പിന്നെങ്ങിനെ അത് വിശുദ്ധ ഗ്രന്ഥമാകും...
ഉം..മറ്റൊരു കുറ്റം, ആരാധനാലയത്തിന്റെ പുനരുദ്ധാരണത്തിനു ശേഖരിച്ച പണം നീ അപഹരിച്ചു എന്നാണു അത് ശെരിയാണോ? ...
അര മുഴുവൻ വയറുള്ള ചിലർ  എന്റെ അര വയറു പോലും നിറക്കാൻ ഒരു വഴി തരാതെ അവരുടെ കാര്യങ്ങൾ ദൈവത്തിൽ നിന്നും നേടിയെടുക്കാൻ സ്വരൂപിക്കുന്ന പണമല്ലേ അത്, ദൈവത്തിനു കൊടുക്കുന്ന കൈക്കൂലി ..അതിൽ എനിക്കും അവകാശമുണ്ട്‌...
ഒരിക്കലും കണ്ടിട്ടില്ലാത്ത ദൈവത്തിന്റെ ആവശ്യങ്ങൾ ഇവർക്ക് എങ്ങിനെ അറിയാം, ദൈവം ചോദിച്ചതായി ആരും പറയുന്നുമില്ല, എന്നാൽ എന്റെ എരിയുന്ന വയർ ഇവർ കാണുന്നുണ്ട്, എന്നിട്ട് കണ്ടില്ലെന്നു നടിക്കുന്നു, അപ്പോൾ ദൈവത്തിന്റെ പണത്തിൽ എനിക്കും അവകാശം ഉണ്ടല്ലോ...
ഇതൊന്നും നീതിപീഠത്തിനു ന്യായീകരിക്കാൻ ആവില്ല..നിന്നെ ഒരു വർഷം തടവിൽ പാർപ്പിക്കും...നീ എന്ത് പറയുന്നു ഈ വിധിയെക്കുറിച്ച് ..
അന്തിയുറങ്ങാൻ ഒരു കട തിണ്ണ പോലും അനുവദിക്കാത്ത, ഒരു നേരത്തെ വിശപ്പിനു ഭക്ഷണം തരാത്ത, പുറത്തുള്ള നല്ലവരുടെ ഇടയിൽ ജീവിക്കുന്നതിനേക്കാൾ ഭേദം അകത്തു കഴിയുന്നതാണ്...
അവിടെ നിന്റെ സ്വാതന്ത്ര്യം നഷ്ടപ്പെടും, പുറത്തു നടക്കാൻ കഴിയില്ല...
ആരു പറഞ്ഞു, എന്നെ  മാത്രമേ ബന്ധിക്കാൻ കഴിയൂ, എന്റെ ചിന്തകളെ ബന്ധിക്കുവാൻ അഴികൾക്കു കഴിയില്ല
Posted by Sajeed Noohkhan at 02:10 No comments:
എന്തോന്നാ നീയീ കണക്കു നോക്കുന്നത്?
ഈ മാസം നിങ്ങളു തന്ന കാശും അതിന്റെ ചിലവുകളും ആണ് നോക്കുന്നത്, പാല്, മീൻ, സാധനങ്ങൾ, കറന്റ് ചാർജ്, ഗ്യാസ്, പോരാത്തതിന് കുറെ കല്യാണ വീടുകളും....
അധികം ഉണ്ടെങ്കിൽ തിരിച്ചു തരണം കേട്ടോ...
കുറച്ചു കാശ് അധികം ഉണ്ട് അതിപ്പോൾ തരാം..ഇതാ പിടിച്ചോ..
ങേ, ഇതെന്താ ഇനിയും അയ്യായിരം രൂപ കൂടെ വേണമെന്നോ?
അതേ അതായിരുന്നു അധികം ഉണ്ടായതു..എല്ലാം കൂടെ ഒരു പന്ത്രണ്ടു കല്യാണ വീടുണ്ട്..അതിൽ 200 മുതൽ 500 വരെ സംഭാവന കൊടുക്കേണ്ടി വരും. ആ കണക്കാണ് അത്..
ശെടാ, ഇവര് കല്യാണം കഴിക്കാൻ പോകുന്നത് എന്റെ കുടുംബ ബഡ്ജെറ്റിന്റെ നടുവിലൂടെ ആണല്ലോ..നീ ഇനി ഗേറ്റിൽ ഒരു ബോർഡ്‌ തൂക്കു കല്യാണം വിളിക്കൽ പാടില്ല എന്ന്... എന്തായാലും ചിലവുകൾ ചുരുക്കണം കേട്ടോ...
അതിനെന്താ ഞാൻ എപ്പോഴേ തുടങ്ങി..ഇതാ ചായ കുടിക്കു...
ഇതു ചായയാണോ, പാൽ എന്ന് എഴുതി എങ്കിലും ഇതിനകത്ത് ഇടാമായിരുന്നു...
ചിലവു ചുരുക്കിയതാ പാലു കുറച്ചേ വാങ്ങിയുള്ളൂ..
ഹും, ചോറു കെട്ടിയോ ഓഫീസിൽ പോകാൻ സമയമായി...
ഗ്യാസ് ചിലവു കുറയ്ക്കാൻ വേണ്ടി പുറത്തു അടുപ്പത്താ ചോറു ഒരു അരമണിക്കൂർ കാത്തിരിക്കു, ഇപ്പോ തരാം, ചമ്മന്തി അരച്ച് കഴിഞ്ഞു...
ങേ ചമ്മന്തിയും ചോറുമോ അതും അര മണിക്കൂർ കാത്തിരിക്കണോ, എന്തേലും ആവട്ടെ നീ ആ ഷർട്ടും പാന്റും എടുത്തു വയ്ക്ക് ഞാൻ ഒന്ന് റെഡി ആവട്ടെ...
ങേ, ഈ ഷർട്ടിലും പാന്റിലും ലോക ഭൂപടം മൊത്തം ഉണ്ടല്ലോ..ഇതൊന്നു ഇസ്തിരി ഇടാൻ പാടില്ലേ...
കറന്റ്‌ ചാർജ് ഒന്നു കുറയ്ക്കാൻ നോക്കിയതാ..
ങേ, മതി നീ ഇനി ചിലവു ചുരുക്കണ്ട,, നമുക്ക് ഇനി ആരേലും കല്യാണം വിളിക്കാൻ വന്നാൽ മുങ്ങാം....
അതു പറഞ്ഞപ്പോഴാ ഓർത്തത്‌ നിങ്ങളുടെ വകയിലെ ആ ചേട്ടൻ ഇല്ലേ, അയാളുടെ മോളുടെ കല്യാണം വിളിക്കാൻ ഇന്ന് ചിലപ്പോൾ വരും..എങ്ങിനെ കുറച്ചാലും ഒരു രെണ്ടായിരം രൂപയെങ്കിലും ചിലവാകും..
അതെന്തിനു രെണ്ടായിരം, ആയിരം രൂപ പോരെ?
മതി പക്ഷേ നിങ്ങളുടെ വീട്ടുകാരൊക്കെ വരും ഒരു പുതിയ സാരീ ഉടുക്കണ്ടേ, ഇല്ലെങ്കിൽ അവർ നിങ്ങളെ മോശമായിട്ട് പറയില്ലേ..
ഓ, അപ്പൊ അതാണ്‌ കാര്യം..ഒരു കാര്യം ചെയ്യാം അവരു കല്യാണം വിളിക്കാൻ വരുമ്പോൾ കല്യാണത്തിന്റെ അന്ന് നമ്മൾ വേറെ എവിടേലും അത്യാവശ്യമായിട്ട് പോവുകയാണ് എന്ന് പറയാം..
ഐഡിയ കൊള്ളാം, ആഹ് ദെ അവരു വന്നു...
വരണം വരണം, കല്യാണം വിളിയൊക്കെ തുടങ്ങി അല്ലെ...
അതെയതെ, ഇതാ കാർഡ്‌, അപ്പോൾ തലേന്നു തന്നെ അങ്ങ് എത്തണം...
അയ്യോ, അത് പറഞ്ഞപ്പോഴാ ഓർത്തത്‌, അന്ന് ഞങ്ങൾക്ക് കുറച്ചു ദൂരെ അമ്പലത്തിൽ ഒരു നേർച്ച ഉണ്ട്, അത് മുടക്കാൻ പറ്റില്ല ഞങ്ങൾ രെണ്ട്‌ പേരും പോയേ പറ്റൂ, ദൈവത്തിന്റെ കാര്യമല്ലേ മുടക്ക് വരുത്താൻ പാടില്ലല്ലോ..
കഷ്ടമായിപ്പോയി, എന്നാലും കുട്ടികളെ മനസു കൊണ്ട് അനുഗ്രഹിക്കണം, പിന്നെ അമ്പലത്തിൽ പോകുമ്പോൾ പ്രാർത്ഥിക്കു കയും വേണം..അപ്പോൾ ഞാൻ ഇറങ്ങട്ടെ...
ശെരി ശെരി, ഞാൻ പ്രാർത്ഥിക്കാം...
എങ്ങിനെ ഉണ്ടെടി എന്റെ ഐഡിയ...
ഐഡിയ, അഭിനയം എല്ലാം തകർത്തു, പക്ഷേ ഈ കല്യാണ കാർഡിന്റെ അവസാനം നോക്കിയേ "സംഭാവനകൾ സ്വീകരിക്കുന്നതല്ല"
ചേ, നീ ഇത് പറയണ്ടേ അപ്പോൾ..
എങ്ങിനെ പറയാനാണ്, അന്തരിച്ച നടൻ തിലകൻ പുനർ ജനിച്ചു വന്നതു പോലല്ലാരുന്നോ അഭിനയം..അതിനിടക്ക് വല്ലതും പറയാൻ അവസരം തന്നോ...
ശോ, ഇനി ഇപ്പൊ എന്ത് ചെയ്യും, ആഹ് പോട്ടെ, നിനക്ക് പുതിയ  സാരി വാങ്ങുന്ന കാശെങ്കിലും ലാഭം ആയല്ലോ..
ഓ, അതോ, കല്യാണത്തിനു പോകേണ്ടി വരുമെന്ന് കരുതി ഞാൻ അതു നേരത്തെ വാങ്ങി..
Posted by Sajeed Noohkhan at 02:10 No comments:
വഴി വിളക്ക് പോലുമില്ലാത്ത ഒറ്റയടിപ്പാതയിലൂടെ നടക്കുമ്പോൾ അവൾക്ക് ഭയം തോന്നിയില്ല..ചൂട്ടു കറ്റയുടെ അരണ്ട വെളിച്ചത്തിൽ നടക്കുമ്പോൾ ആകെ ഉണ്ടായിരുന്ന ഭയം ഇഴ ജന്തുക്കൾ എന്തെങ്കിലും കടിച്ചാലോ എന്നത് മാത്രം..പക്ഷേ അവയെ അങ്ങോട്ട്‌ അറിയാതെ ഉപദ്രവിച്ചാൽ മാത്രമേ തിരിഞ്ഞു കടിക്കൂ എന്നവൾക്കറിയാം..
പകലന്തിയോളം പാടത്ത് പണിയെടുത്തു ക്ഷീണിച്ചു  കുടിലിൽ അച്ഛൻ കാത്തിരിപ്പുണ്ടാവും..അമ്മ കപ്പ പുഴുങ്ങുകയാവും ചിലപ്പോള  വഴി വിജനം എങ്കിലും അപകടം വന്നാൽ  ഒന്ന് വിളിച്ചു കൂവിയാൽ ആരും ഓടി വരുമെന്ന് അവൾക്കറിയാം...പഠിപ്പും വിവരവും കുറവു എങ്കിലും സ്നേഹവും, പരസ്പര സഹായത്തിനും ഒരു കുറവും വരില്ല എന്നവൾക്ക് അറിയാം...
അവസാന പിടച്ചിലിന്റെ പടി വാതിലിൽ നില്ക്കുന്ന ആ നല്ല നാളുകളുടെ, സംസ്കാരത്തിന്റെ പടി വാതിൽ കടന്നു അവൾ പുറത്തേക്കു ഇറങ്ങി..
വെളിച്ചം എങ്ങും വെളിച്ചം, വഴി വിളക്കുകൾ കണ്ണുകൾ തുറന്നു ഇരുട്ടിനെ വേട്ടയാടി കൊണ്ടിരിക്കുന്നു, പാടങ്ങളും വരമ്പുകളും വഴി വാണിഭക്കാരൻ ചിത്രങ്ങളിലാക്കി കൂകി വിൽക്കുന്നു വിജനത നഷ്ടപെട്ട വീഥിയിൽ അവൾ നിറഞ്ഞ ഭയത്തോടെ നടന്നു.. ഉപദ്രവിച്ചാൽ മാത്രം കടിക്കുന്ന ഇഴ ജന്തുക്കളുടെ ആവാസ സ്ഥലങ്ങൾ വെറുതെ നടന്നാലും കണ്ണുകൾ കൊണ്ട് മേനിയിൽ ഉപദ്രവിക്കുന്ന ഇരു കാലികൾ കയ്യടക്കിയിരിക്കുന്നു..
ഇടയ്ക്കൊന്നു വീഴാനായി ആഞ്ഞപ്പോഴും വിളിച്ചു കൂകിയില്ല തിരക്കാണ് എല്ലാവർക്കും അവർ വേഗത്തിൽ അവളെ കടന്നു പോയിരുന്നു, അപരിചിതയുടെ അപകടത്തിൽ അവർക്കെന്തു കാര്യം..വിദ്യാ സമ്പന്നരാണവർ..അവൾ വേഗം നടന്നു, സീരിയൽ കണ്ണീരിൽ മുഖം കഴുകുന്ന അമ്മയും, മൊബൈൽ ഫോണിലെ സൌഹൃദങ്ങളിൽ ലയിച്ചിരിക്കുന്ന അച്ഛനും അവളെ തിരയുന്നുണ്ടാവില്ല എന്നറിയാം..എന്നാലും ഇരുകാലികളിൽ നിന്നും രക്ഷപ്പെടാൻ അവൾ വേഗത്തിൽ നടന്നു...
കടന്നു പിടിച്ച കൈകൾ മുറുകിയപ്പോൾ ചൂട്ടു കറ്റയുടെ അരണ്ട വെളിച്ചത്തിൽ കിട്ടിയിരുന്ന സ്വാതന്ത്ര്യം വഴി വിളക്കുകളുടെ തെളിഞ്ഞ വെളിച്ചത്തിൽ ഇല്ലെന്നു അവൾ അറിഞ്ഞു..ആരുടെയോ മകളെ ആരോ പിടിക്കുന്നു എന്ന് ചിരിച്ചു നടന്നു പോകുന്നവർക്ക് ഇടയിലൂടെ അവളെ വലിച്ചിഴച്ചു പോകുമ്പോൾ നിലവിളിക്കാൻ അവൾ ആഗ്രഹിച്ചില്ല...ഇരു കാലി മൃഗങ്ങൾ മേനിയിൽ ഇഴഞ്ഞു കയറി ചെടി കൊടികളെ ചവിട്ടി അരക്കുമ്പോൾ അവൾ നിസ്സഹായ ആയിരുന്നു..നാടിന്റെ വികസനവും, വളർച്ചയും അവളുടെ മേനിയിൽ നിക്ഷേപിക്കപ്പെട്ടു..
അവളുടെ അനുവാദമില്ലാതെ ഗർഭ പാത്രത്തിൽ കുടിയേറിയ വിഷം വളർന്നപ്പോൾ അതും നോക്കി ചിരിക്കുക മാത്രം ചെയ്ത  സമൂഹത്തെ എന്തു പേരിട്ടു വിളിക്കണം എന്നറിയാതെ കുഴങ്ങിയവൾ, അമ്മ തൊട്ടിലിൽ ഒരു നിക്ഷേപം തന്റെ വകയായി നൽകണോ അതോ വിഷം താങ്ങുന്ന ഗർഭ പാത്രം ഉൾപ്പെടെ എല്ലാം ഉടച്ചു എറിയണോ എന്ന ആശയക്കുഴപ്പത്തിൽ അവൾ ജീവിതം തള്ളി നീക്കിയിരുന്നു...
ഒടുവിലൊരു മുഴം കയറിൽ വിധിയെ തൂക്കിയിട്ടു ഇറങ്ങി പോയപ്പോഴും അവളെ കാക്കാൻ എത്താത്ത നിയമം അവളുടെ നിശ്ചല ശരീരം അളന്നു തിട്ടപ്പെടുത്തുന്നുണ്ടായിരുന്നു....ദേവി വിഗ്രഹത്തിനു മുന്നിൽ അമ്മേ എന്നു വിളിച്ചു അവളുടെ ഗർഭ പാത്രം ചിതച്ചവരും....
Posted by Sajeed Noohkhan at 02:09 No comments:
എല്ലാ പ്രിയപ്പെട്ട കൂട്ടുകാർക്കും ക്രിസ്തുമസ് പുതുവത്സര ആശംസകൾ.  ലോകത്ത് സമാധാനത്തിന്റെ, ശാന്തിയുടെ സന്ദേശവുമായി എത്തിയ ക്രിസ്തുവിന്റെ പിറന്നാൾ ദിനത്തിൽ ആ സമാധാനത്തെ പൂർണമായും ഉൾകൊള്ളാൻ എല്ലാവർക്കും കഴിയട്ടെ എന്ന് ആശംസിക്കുന്നു..
സമാധാന സന്ദേശ വാഹകരായിരുന്നവർ, പ്രവാചകർ, എല്ലാവരും  നമുക്ക് പകർന്നു തന്നത് സമാധാനവും, ശാന്തിയും പരസ്പര സ്നേഹവുമാണ്.. പക്ഷേ ഇന്ന് ആ  സന്ദേശങ്ങൾ അച്ചടിച്ച പുസ്തകങ്ങളിൽ മൂകമായി ഉറങ്ങുന്നു..മനുഷ്യൻ ഒരു കടമക്കു മാത്രം അതൊക്കെ വായിക്കുകയും ആശയങ്ങൾ മനസ്സിൽ ഉൾകൊള്ളാതെ  കള്ളവും കാപട്യവും അക്രമവും ഒക്കെയായി ഈ ലോകത്ത് വിഹരിക്കുകയും ചെയ്യുന്നു..
കാട്ടുവാസി ആയിരുന്ന കാലത്ത് ഉണ്ടായിരുന്ന നന്മ പോലും, പുരോഗതിയുടെ, വികസനത്തിന്റെ ഈ കാലഘട്ടത്തിൽ നമ്മിൽ നഷ്ടമായിരിക്കുന്നു എന്ന് ചിന്തിക്കേണ്ടിയിരിക്കുന്നു. സന്തോഷത്തോടെ, സമാധാനത്തോടെ ഉറങ്ങുന്നവർ ഇന്ന് വിരളമാണ്.. കാട്ടു മൃഗങ്ങൾക്ക് ഇടയിൽ ഇല്ലാതിരുന്ന അരക്ഷിതത്വം ഇന്നു മനുഷ്യൻ മനുഷ്യനിൽ നിന്നും അറിയുന്നു... ഏതു കത്തിയുടെ, ഏതു വെടിയുണ്ടയുടെ മേലാണ്‌ തന്റെ ജീവൻ എഴുതപ്പെട്ടിരിക്കുന്നത് എന്ന ആശങ്കയിൽ കഴിയുന്നു ഓരോരുത്തരും..
ഈ അരക്ഷിതത്വങ്ങളിൽ നിന്നും  ഒരു മോചനം ആഗ്രഹിക്കാത്ത മനുഷ്യൻ ഉണ്ടോ? ഇല്ലാ എല്ലാവരും അവരുടെ അല്ലെങ്കിൽ അവരുടെ കുടുംബത്തിന്റെ നന്മയും, സന്തോഷവും ആഗ്രഹിക്കുന്നുണ്ട് ആ ആഗ്രഹം കുറച്ചു കൂടി വിശാലമാക്കി സമൂഹത്തോടു , സമൂഹത്തിൽ നിന്നും  നാടിനോട്,നാടിൽ നിന്നു  ലോകത്തോട്‌ എന്നാക്കി മാറ്റിയാൽ  ഇവിടെ സമാധാനം പുനർ ജനിക്കും..അതിനു നമ്മൾ പ്രാപ്തരാവണം, ചിന്തിക്കണം.. പ്രവാചകർ  ആരുമാവട്ടെ, ജാതി മത ഭേദമന്യേ, വർണ വിവേചനങ്ങൾ ഇല്ലാതെ അവർ പറയുന്ന നല്ലതിനെ ഉൾകൊള്ളാൻ നമുക്കൊരു വിശാലമായ മനസു വേണം.
ജാതിയും, മതവുമൊന്നും അല്ല നമുക്ക് ഇപ്പോൾ പ്രധാനം..അതൊക്കെ നമ്മുടെ ക്ഷേമമാണ് ആഗ്രഹിച്ചതും പറഞ്ഞതും പക്ഷേ നമ്മുടെ നിർഭാഗ്യം ഇന്നു നമ്മൾ തല്ലുന്നതും കൊല്ലുന്നതും അതിനു വേണ്ടിയാണ്..    അമ്മയെ, സഹോദരിയെപ്പോലും പീഡിപ്പിക്കുന്ന മക്കൾ, മകളെ പോലും കൂട്ടി കൊടുക്കുന്ന അച്ഛനമ്മമാർ, പെരുകി വരുന്ന വൃദ്ധ സദനങ്ങൾ ഇതൊക്കെ നഷ്ടപെട്ടു പോകുന്ന നമ്മുടെ നന്മയുടെ, ചുരുങ്ങി പോകുന്ന  മനുഷ്യത്വത്തിന്റെ അടയാളങ്ങളാണ്..ഇനിയും ചിന്തിച്ചില്ലെങ്കിൽ   ഇതിലും ദയനീയമായ പലതും കാണാനും കേൾക്കാനും ഇടവരും..  മനുഷ്യ കോലത്തിലും എന്നാൽ ചെകുത്താന്റെ പെരുമാറ്റങ്ങൾ മാത്രമുള്ള ഒരു തലമുറ ഇവിടെ ഉണ്ടായെന്നു വരും..
ഓരോ മഹാന്മാരുടെയും പിറന്നാളുകളും, മറ്റു ആഘോഷങ്ങളും നമ്മളെ ഓർമിപ്പിക്കേണ്ടത് അവരുടെ മഹത്തായ ആശയങ്ങളെയാണ്.. ഓരോ ആഘോഷങ്ങളും ബന്ധങ്ങളുടെ ഒത്തു കൂടലാണ്,  ഒത്തൊരുമ്മയുടെ, സന്തോഷത്തിന്റെ പ്രതീകങ്ങളാണ്, അഹന്തയും, അഹങ്കാരങ്ങളും വെടിഞ്ഞു, ആശംസകൾ അറിയിച്ചു പിണക്കങ്ങൾ മാറ്റാനുള്ള അവസരങ്ങളാണ്....പട്ടിണിക്കാരന്റെ മുന്നിലിരുന്നു പാൽ പായസം കുടിക്കുമ്പോൾ പങ്കിട്ടു കൊടുക്കാൻ ഒരു മനസുണ്ടാവട്ടെ, പങ്കിടാൻ കഴിഞ്ഞില്ലെങ്കിലും പാഴാക്കി കളയാതിരിക്കുക..പുത്തനുടുപ്പുകളുടെ പ്രഭയിൽ നിൽക്കുമ്പോൾ പഴം തുണി ഉടുക്കുന്നവനെ പരിഹസിക്കാതിരിക്കാൻ എങ്കിലും മനസുണ്ടാവട്ടെ...
ഒരിക്കൽ കൂടി ഏവർക്കും ക്രിസ്തുമസ് പുതുവത്സര ആശംസകൾ നേരുന്നു..
Posted by Sajeed Noohkhan at 02:09 No comments:
Tuesday, 16 December 2014
ചില  ആധുനിക വിവാഹ ബന്ധം വേർപെടുത്തൽ കാരണങ്ങൾ...
- പങ്കാളിയുടെ ഫേസ് ബുക്ക് സ്റ്റാറ്റസ് വിവാഹിതൻ / വിവാഹിത എന്നു മാറ്റിയില്ല..
- പങ്കാളിയുടെ കൂർക്കം വലി (അല്ലെങ്കിൽ മറ്റേതെങ്കിലും വഴികളിലൂടെ ഉള്ള തുടർച്ചയായ വായു സഞ്ചാരം)
- ടെലിവിഷൻ റിമോട്ട് തരുന്നില്ല - ഇഷ്ടപെട്ട ചാനൽ കാണാൻ അനുവദിക്കുന്നില്ല..
- സ്വകാര്യതകളിൽ കടന്നു കയറുന്നു..
ഇനിയും ഉണ്ടാവും നിങ്ങൾക്ക് അറിയാവുന്ന പലതും..എന്തായാലും ഇനി വരാൻ പോകുന്നതിനെക്കുറിച്ച് ഒരു സങ്കല്പം നടത്തി നോക്കാം...
- താൻ ഇട്ട ഫോട്ടോക്ക് പങ്കാളി ലൈക് തന്നില്ല, അല്ലെങ്കിൽ കമന്റ്സ് തന്നില്ല, തന്ന കമന്റ്‌ തൃപ്തികരമല്ല...
- അപരിചിതരായവരുടെ പോസ്റ്റിൽ ലൈക് അടിക്കുന്നു, കമന്റ്സ് ഇടുന്നു.
- പങ്കാളിക്ക് വരുന്ന വാട്സ് അപ്പ്‌ അല്ലെങ്കിൽ മെസ്സേജ് നോട്ടിഫിക്കേഷൻ ശബ്ദം ശല്യമായി തീരുന്നു..
- അറിയുന്ന ഒരാളോട് ശാരീരിക ബന്ധം പുലർത്തുമ്പോൾ ഇടയ്ക്ക് വന്നു ശല്യം ചെയ്യുന്നു അത് സ്വകാര്യതയെ ബാധിക്കുന്നു....
- ഇടയ്ക്ക് ചിരിക്കുകയും, കുടുംബ കാര്യങ്ങൾ സംസാരിക്കുകയും ചെയ്യുന്നു അത്  മനോവിഷമങ്ങൾക്ക് കാരണമാകുന്നു.
- മാതാ പിതാക്കളെ വീട്ടിൽ താമസിപ്പിക്കുന്നു. അവരുടെ ചിരിയും, സംസാരവും തന്റെ ജീവിതത്തിനു തടസമാവുന്നു ..
- സ്വന്തം കിടപ്പ് മുറിയിൽ കിടക്കാതെ ഇടയ്ക്കു വന്നു തന്റെ അരികിൽ കിടക്കുന്നു..അത് കാരണം ശെരിയായ ഉറക്കം കിട്ടുന്നില്ല, ചിലപ്പോൾ കുട്ടികൾ ഉണ്ടാവാൻ പോലും ഉള്ള അപകട സാധ്യത ഉണ്ടാവുന്നു....
- ഒരുമിച്ചിരുന്നു ഭക്ഷണം കഴിക്കാൻ നിർബന്ധിക്കുന്നു...
- മക്കളോട് കൂടുതൽ വാത്സല്യം കാണിക്കുന്നു..
- ഇടയ്ക്കു ജലദോഷം, തുമ്മൽ ഒക്കെ പങ്കാളിക്ക് വരുന്നു..അത് പകരാൻ സാധ്യത ഉണ്ട്..
ഇങ്ങിനെ ഇനിയും എന്തൊക്കെയോ നമ്മൾ കാണാൻ ഇരിക്കുന്നു..ദാമ്പത്യ ജീവിതം ആരംഭിച്ചു  എന്നത് മാറ്റി ദാ ബാധ്യത ആരംഭിച്ചു എന്ന് പറയുന്ന ഒരു കാലം...മുൻപൊക്കെ വിവാഹം എന്നാൽ രെണ്ട്‌ വ്യക്തികൾ ഒരു പുതു ബന്ധത്തിന്റെ സ്വാതന്ത്ര്യത്തിനുള്ളിൽ പ്രവേശിക്കുന്നു എന്നായിരുന്നു..ഇന്ന് വിവാഹം രെണ്ട്‌ വ്യക്തികളുടെ സ്വാതന്ത്ര്യം നഷ്ടപെടുന്നു എന്ന രീതിയിലേക്ക് മാറി..
അമ്മായി അമ്മ, നാത്തൂൻ പോരൊക്കെ നമുക്കിപ്പോൾ നൊസ്റ്റാൽജിയ ആണ്..കാരണം അണൂ കുടുംബം അച്ഛന് ഒരു മൊബൈൽ, അമ്മക്ക് ഒരു മൊബൈൽ, മകൻ അല്ലെങ്കിൽ മകൾക്ക് ഒരു മൊബൈൽ മൂന്നാളും മൂന്നു റൂമിൽ പുറത്തൊരു ആള് വന്നു ബെല്ലടിച്ചാലും നീ പോയി നോക്ക് എന്ന് വാട്സ് അപ്പിൽ മെസ്സേജ് ഇട്ടു പരസ്പരം പറയുന്ന കാലം..ആ അകൽച്ച തന്നെയാണ് തുമ്മിയാൽ തെറിക്കുന്ന മൂക്കുകളായി ഇന്നത്തെ ബന്ധങ്ങൾ മാറുവാൻ കാരണം..
ഉപദേശിക്കാൻ ഞാൻ ആളല്ല, ആദ്യം ഞാൻ നന്നാവണം. ഉപദേശം കേൾക്കാൻ ആർക്കും സമയവുമില്ല. സ്വന്തം ബുദ്ധി ഉപയോഗിച്ച് ആലോചിച്ചു എന്താ വേണ്ടതെന്നു ഓരോരുത്തർ തീരുമാനിക്ക്..പണ്ടൊക്കെ ബുദ്ധി കുറവുള്ള ആളുകൾ ഉണ്ടായിരുന്നു കാരണം നിഷ്കളങ്കമായ അക്കാലത്ത് അത്രേം ബുദ്ധി മതി ആയിരുന്നു അവർക്ക് ജീവിക്കാൻ..ഇന്നു അതി ബുദ്ധിമാന്മാർ ആണ് കൂടുതൽ..പക്ഷേ അത് ഉപയോഗിക്കുന്നത് നല്ല കാര്യത്തിന് വേണ്ടി അല്ല എന്ന് മാത്രം..മുൻപ് ആരെങ്കിലും പറ്റിക്കപ്പെട്ടാൽ ചതിക്കപ്പെട്ടു, വഞ്ചിക്കപ്പെട്ടു എന്നൊക്കെ പറയും..ഇപ്പോൾ പണി കിട്ടി എന്നാണു പറയുക..കാരണം അവനു പണി കൊടുക്കാൻ വേണ്ടി മറ്റൊരുവൻ വളരെ കഷ്ടപ്പെട്ട് പണി എടുത്തു എന്നത് തന്നെ...
ദാമ്പത്യം മാത്രമല്ല ഏതു മനുഷ്യ ബന്ധങ്ങളിലും വിള്ളലുകൾ വരുവാൻ സാധ്യതയുണ്ട് അത് സ്വാഭാവികമാണ്. പക്ഷേ അതിന്റെ ആഴം കൂട്ടുവാനോ, വേർപെട്ടു അകലുവാനോ ഇടം കൊടുക്കാതെ നോക്കേണ്ടത് അതിനുള്ളിൽ നിൽക്കുന്നവരാണ്...ഓർക്കുക ഒന്നും മറ്റൊന്നിനു പകരമാവില്ല നഷ്ടപെട്ടോ വേർപിരിഞ്ഞോ പോയതിനു അതിന്റേതായ ഒരു പ്രത്യേകത ഉണ്ടായിരിക്കും..
Posted by Sajeed Noohkhan at 20:52 No comments:
ചിതയും ഖബറും  കല്ലറകളും കണ്ടാൽ
ചില നിമിഷ സുഖങ്ങൾക്ക് പിന്നാലെ
ഇന്നുകളിൽ വെറും ഓർമയായി മാറി
കാലനെ കാത്തു കിടക്കുന്ന നാളതിൽ
എഴുതി ഞാനെൻ താര കനവുകളെ
മൂകമായ് നില്പ്പൂ നിൻ മൊഴിയിൻ
മധുര സംഗീതം കേട്ടു വിടരുവാൻ
നീട്ടി ഞാൻ നിൽപ്പൂ എൻ കരങ്ങളെ
Posted by Sajeed Noohkhan at 20:51 No comments:
ഹലോ, എടോ എന്തയെടോ ന്യൂസ്‌ വല്ലതും കിട്ടിയോ?
കിട്ടി സാർ, ഒരു സ്ഥലത്ത് അന്നദാനം, പിന്നെ ഒരു പാവം പെണ്‍കുട്ടി ആത്മഹത്യ ചെയ്തിട്ടുണ്ട്..
എന്തോക്കെയാടോ ഇത്, എല്ലാം ചവറു വാർത്തകൾ. എന്തെങ്കിലും എക്സ്ക്ലൂസിവ് ആയിട്ടു കൊടുക്കാൻ ഉണ്ടോടോ?
ഇല്ല സാർ ഇന്നു  ഇതൊക്കെയേ ഉള്ളൂ..
ഇതൊക്കെ വച്ച് പുഴുങ്ങി തിന്നാനെ കഴിയൂ..താൻ ഫോണ്‍ വച്ചിട്ട് നല്ല വല്ല ന്യൂസും ഉണ്ടോന്നു നോക്ക്, എന്തിന്റെ എങ്കിലും ഒരു ചെറിയ തുമ്പു കിട്ടിയാൽ മതി ബാക്കി നമുക്ക് കയ്യിൽ നിന്നും ഇട്ടു ...
സാർ ഒരു സംശയം, ഈ മാധ്യമധർമം എന്ന് പറഞ്ഞാൽ ജനങ്ങൾക്ക്‌ നേരായ വാർത്തകൾ കൊടുക്കുകയും അവരെ ഒരു പരിധിവരെ നേർവഴിക്കു നയിക്കുകയും ചെയ്യണം എന്നൊക്കെ ഇല്ലേ..
എടൊ ധർമം പറഞ്ഞിരുന്നാൽ നമ്മൾ ഭിക്ഷ എടുക്കേണ്ടി വരും..നാടോടുമ്പോൾ നടുവേ ഓടണം...താൻ ആ പാവപ്പെട്ട പെണ്‍കുട്ടിയുടെ മരണ വാർത്തയിൽ അല്പ്പം മസാല ചേർത്തു റിപ്പോർട്ട്‌ ഉണ്ടാക്കു..
അയ്യോ സാർ, ആ കുട്ടി പരീക്ഷക്ക്‌ തോറ്റതിന് ആത്മഹത്യ ചെയ്തതാണ് എന്ന് എല്ലാവർക്കും അറിയാം അതിൽ എങ്ങിനെയാ മസാല ചേർക്കുന്നത്..പ്രേക്ഷകർ തെറി വിളിക്കില്ലേ....
അവന്മാര് അവിടെ കിടന്നു രെണ്ട്‌ ദിവസം വിളിക്കും, പിന്നെ വേറെ ന്യൂസ്‌ ഇട്ടാൽ അതിന്റെ പിന്നാലെ ഓടിക്കോളും..താൻ ഇടെടോ അതു എക്സ്ക്ലുസിവ് ആയിട്ടു ഇട്......
അല്ല സാറേ, അതിന്റെ കുടുംബം അവർക്ക് ഈ ന്യൂസ്‌ കാരണം ഉണ്ടാവുന്ന മനോവിഷമം ഇതൊക്കെ നോക്കണ്ടേ...
താൻ പുതിയ ആളായത് കൊണ്ടാ..ഇതു പോലെ വല്ലതും ഇടയ്ക്കു ഇട്ടാലെ റേറ്റിംഗ് കിട്ടൂ, റേറ്റിംഗ് ഉണ്ടെങ്കിലെ സ്പൊൻസെർസ് ഉണ്ടാവൂ നിങ്ങൾക്കൊക്കെ ശമ്പളം തരാൻ പറ്റൂ..
ഓ, അങ്ങിനെ, സാർ ഒരു പയ്യനും പെണ്ണും അവിടെ ഒരു പാർക്കിൽ ഇരുന്നു പഞ്ചാര അടിക്കുന്നുണ്ട്...
കൊള്ളാല്ലോ, അതെടുത്തു ലൈവ് കവറേജ് കൊടുക്ക്‌..ന്യൂസ്‌ റൂമിൽ നേരിട്ട് കൊടുക്ക്‌..നല്ല പോലെ പോലിപ്പിക്കണം, അവരു തമ്മിൽ പരസ്യമായി  ശാരീരിക ബന്ധത്തിൽ ഏർപ്പെട്ടു എന്നൊക്കെ തട്ടി വിട്...
ഹാ, വേണമെടോ ഇല്ലെങ്കിൽ ഒരു എഫ്ഫക്റ്റ്‌ ഉണ്ടാവില്ല...
ശെരി സാർ, ന്യൂസ്‌ ഇപ്പോൾ ലൈവ് ആയിട്ടു പോവുകയാണ്...പാർക്കിൽ നടക്കുന്ന അനാശാസ്യം, ഇത്തരം അനാശാസ്യ പ്രവർത്തനങ്ങൾക്ക് എതിരെ പോലിസ് ശക്തമായ നടപടി എടുക്കേണ്ടതാണ്..നമ്മുടെ പുതു  തലമുറ ഇത്തരം പ്രവര്ത്തികളിലൂടെ നമ്മുടെ സംസ്കാരത്തെ അപമാനിക്കുകയാണ്...
എടോ ലൈവ് കവറേജ് നിർത്ത്, ക്യാമറ മാറ്റി പിടിക്ക്...
എന്താ സാർ നന്നായിട്ട് പോകുന്നുണ്ടല്ലോ...
എടൊ അതെന്റെ മോളാ,,,നാട്ടുകാര് മൊത്തം കാണും അടുത്ത മാസം അവളുടെ കല്യാണം നിശ്ചയിച്ചിരിക്കുന്നതാണ്, കൂടെ ഉള്ളത് അവളുടെ സുഹൃത്താണ്..ക്യാമറ ഓഫ്‌ ചെയ്യ്...
ഹാ, കാശു കിട്ടണ്ടേ സാറേ...
ഉം, ആരാന്റെ അമ്മക്ക് ഭ്രാന്ത് പിടിച്ചാൽ നല്ല രസം അല്ലെ സാറേ,, എല്ലാരും അങ്ങിനെയാ സാറേ, നാടോടുമ്പോൾ നടുവേ ഓടും പക്ഷേ സ്വന്തം കാര്യം വരുമ്പോൾ മാത്രം കാലിനു പോളിയോ ബാധിച്ചത് പോലെ ആവും...
Posted by Sajeed Noohkhan at 20:49 No comments:
ഒരു അറബി സൂപ്പർ മാർക്കറ്റ്‌ തുടങ്ങി..മാനേജർ ആയിട്ടു ഒരു മലയാളിയെ നിയമിച്ചു..
അറബി: എല്ലാം നിന്റെ ഉത്തരവാദിത്വം ആണ്..പത്തു സ്റ്റാഫ്‌ ഉണ്ട്..നിന്റെ നാട്ടുകാരല്ല അതു കൊണ്ട് ശ്രദ്ധിച്ചു കാര്യങ്ങൾ ചെയ്യണം..അടുത്ത മാസം കണക്കു നോക്കുമ്പോൾ ഞാൻ വരാം..
ഒരു മാസം കഴിഞ്ഞു അറബി വന്നു കണക്കുകൾ നോക്കി..സന്തോഷമായി ലാഭമുണ്ട്..പക്ഷേ ജോലിക്കാരെ നോക്കിയപ്പോൾ അറബി ഞെട്ടി..
അറബി: അവരൊക്കെ എവിടെ, ഈ പുതിയ ആളുകൾ ആരാ..
മലയാളി: അവരൊന്നും ശേരിയല്ലന്നെ..ഞാൻ എല്ലാറ്റിനേം പറഞ്ഞു വിട്ടു. അത് പെങ്ങളുടെ ഭർത്താവ്, ഇത് ഭാര്യയുടെ ആങ്ങളെ, കസിൻ ബ്രദർ, അയാളുടെ പെങ്ങളുടെ ഭർത്താവ് അങ്ങിനെ എല്ലാം ബന്ധുക്കളാ...
അറബി: നിന്റെ ഭാഷ അറിയാവുന്നവർ അല്ലേ നിനക്കു മേൽനോട്ടം വഹിക്കാൻ എളുപ്പം ആവും..ഞാൻ പോയിട്ട് അടുത്ത മാസം വരാം..
വീണ്ടും ഒരു മാസം കഴിഞ്ഞു അറബി വന്നു..കണക്കു നോക്കിയപ്പോൾ നഷ്ടം..സ്റ്റാഫിൽ കുറച്ചു പേരെ കാണുന്നുമില്ല...
അറബി: നഷ്ടം ഉണ്ടല്ലേ..ബാക്കി സ്റ്റാഫ്‌ ഒക്കെ എവിടെ..
മലയാളി: എപ്പോഴും അങ്ങോട്ടും ഇങ്ങോട്ടും വഴക്കാണ് പാര വയ്ക്കലും, പിന്നെ അടിച്ചു മാറ്റലും ഉണ്ട്..നാലു പേരെ ഞാൻ പറഞ്ഞു വിട്ടു..
അറബി: അടിച്ചു മാറ്റുന്നോരെ ഉടനെ മാറ്റിയേക്കണം..ഞാൻ അടുത്ത മാസം വരാം..
വീണ്ടും ഒരു മാസം കഴിഞ്ഞു വന്നപ്പോൾ മാനേജർ പുറത്തു പോയിരിക്കുന്നു..
സ്റ്റാഫിൽ ഒരാൾ: അവൻ ആള് ശെരിയല്ല, കട നോക്കില്ല, എപ്പോഴും പുറത്തു കറങ്ങി നടക്കും..ഞാൻ മാനേജർ ആവാം.നല്ല ലാഭം ഉണ്ടാക്കി തരാം..
അറബി: കുറെ കാലം ആയിട്ട് നിങ്ങൾ ഇവിടെ ഉള്ളത് കൊണ്ട് പാര വയ്ക്കലിനു നിങ്ങൾ മിടുക്കന്മാർ ആണെന്ന് അറിയാം..എന്തായാലും ഇനി ഒരു പരീക്ഷണത്തിന്‌ ഇല്ല..കട ഞാൻ പൂട്ടുകയാണ്..
Posted by Sajeed Noohkhan at 20:49 No comments:
ബാങ്ക് വായ്പ്പയിലെ മാർക്കും സ്കോറും..
ബാങ്ക് വായ്പ്പയിലെ മാർക്കും സ്കോറും..
നിങ്ങൾ എപ്പോഴെങ്കിലും ബാങ്കിൽ വായ്പ്പക്ക്‌ അപേക്ഷിച്ചപ്പോൾ സ്കോർ കുറവായതിനാൽ വായ്പ നൽകാൻ കഴിയില്ല എന്ന് ബാങ്ക് അധികൃതർ പറഞ്ഞോ ? എങ്കിൽ സംശയിക്കണ്ട നിങ്ങൾ ഏതോ ഒരു ബാങ്കിൽ എന്നോ ലോണ്‍ എടുത്തു കൃത്യമായി ഗഡുക്കൾ അടക്കാതെ ഉഴപ്പിയിട്ടുണ്ടാവും. അതു നിങ്ങളുടെ ക്രെഡിറ്റ്‌ സ്കോർ കുറയാൻ കാരണമായിട്ടുണ്ടാവും..
ഒരു വ്യക്തിയുടെ വായ്പ ചരിത്രത്തിന്റെ രൂപരേഖ വ്യക്തമാക്കുന്ന മൂന്നക്ക സംഖ്യയാണ്‌ ക്രെഡിറ്റ്‌ സ്കോർ. സർക്കാർ അംഗീകൃത ഏജൻസികളാണ് നിങ്ങൾക്ക് ഈ മാർക്ക്‌ ഇടുന്നത്..ഇന്ത്യയിൽ പല ഏജൻസികളും ഈ മാർക്കിടൽ നടത്തുന്നുണ്ട് എങ്കിലും ക്രെഡിറ്റ്‌ ഇൻഫർമേഷൻ ബ്യുറോ ഓഫ് ഇന്ത്യ എന്ന ഏജൻസി നൽകുന്ന സിബിൽ റേറ്റിംഗ് ആണ് പൊതുവെ നമ്മുടെ ബാങ്കുകൾ അംഗീകരിച്ചിട്ടുള്ളത്.
നിങ്ങൾ ഏതൊക്കെ ബാങ്കിൽ നിന്നും ലോണ്‍ എടുത്തു, ഏതു തരം ലോണ്‍ എടുത്തു, അവ തിരിച്ചടച്ചത് ക്രിത്യമായിട്ടാണോ അല്ലയോ എന്നൊക്കെ ഈ ഏജൻസി വിവരം ശേഖരിച്ചു വിശദമായി പഠിച്ചു ഒരു റിപ്പോർട്ട്‌ തയ്യാറാക്കും..അതാണ് നിങ്ങളുടെ ക്രെഡിറ്റ്‌ റിപ്പോർട്ട്‌. ഈ റിപ്പോർട്ടിനെ  അടിസ്ഥാനപ്പെടുത്തി നിങ്ങൾക്ക് അവർ മാർക്കിടും. അതാണ്‌ ക്രെഡിറ്റ്‌ സ്കോർ.. ഈ സ്കോർ കുറവാണെങ്കിൽ നിങ്ങൾക്ക് വായ്പ്പ നിഷേധിക്കപ്പെടും.. സ്കോർ ഉയർന്നിരുന്നാൽ നിങ്ങൾക്ക് വായ്പ ലഭിക്കാൻ എളുപ്പവുമാണ്..പൊതുവെ മുന്നൂറു മുതൽ തൊള്ളായിരം വരെ ആണു നിങ്ങളുടെ സ്കോർ എങ്കിൽ വായ്പ ലഭിക്കാൻ എളുപ്പമാണ്..
സ്കോർ അല്ലെങ്കിൽ മാർക്ക്‌ കുറയാൻ കാരണമാകുന്നതിൽ പ്രധാനപ്പെട്ടത്, മുൻ കാലങ്ങളിൽ ഏതെങ്കിലും ബാങ്കുകളിൽ നിന്നും എടുത്തിട്ടുള്ള വായ്പകൾ തിരിച്ചടക്കാതെ ഇരിക്കുക, ചിലർ കൃത്യമായി തവണകൾ അടക്കാതെ മൂന്നോ നാലോ മാസം കൂടുമ്പോൾ അടക്കും അതും നിങ്ങളുടെ സ്കോർ താഴാൻ ഇടയാക്കും. താഴെ പറയുന്നവയാണ് നിങ്ങളുടെ സ്കോർ കുറയാനുള്ള മറ്റു കാരണങ്ങൾ :
- നിങ്ങൾ കൊടുത്ത ചെക്ക്‌ ബൌണ്‍സ് ആവുക..
- പേർസണൽ ലോണ്‍, ക്രെഡിറ്റ്‌ കാർഡ്‌ വായ്പ്പകൾ കൂടുതൽ എടുക്കുക..
- ഒരേ സമയം പല വായ്പ്പകൾക്ക് അപേക്ഷിക്കുക..
- ക്രെഡിറ്റ്‌ കാർഡ്‌ ഉപയോഗിക്കുന്നതിൽ ഉള്ള അപാകതകൾ
- കാർഡ്‌ ഉപയോഗിച്ച് എപ്പോഴും ഉയർന്ന തുകകൾ വായ്പ എടുക്കുക, അവ ശെരിയായ വിധത്തിൽ തിരിച്ചടക്കാതെ ഇരിക്കുക...
- സുഹൃത്തിനു അല്ലെങ്കിൽ ബന്ധുക്കൾക്ക് വേണ്ടി ഗ്യാരന്റി നിന്നിട്ടുണ്ടെങ്കിൽ അവർ അത് ശെരിക്കും തിരിച്ചടക്കുന്നില്ല എങ്കിൽ അതും നിങ്ങളുടെ സ്കോറിനെ ബാധിക്കുന്നതാണ്..
ഇനി നിങ്ങൾക്ക് നിങ്ങളുടെ സ്കോർ അറിയണമെങ്കിൽ................
വെബ്‌സൈറ്റിൽ പോയി അവിടെ ഉള്ള അപേക്ഷാ ഫോറം പൂരിപ്പിച്ചു 450 രൂപയും അടച്ചാൽ 24 മണിക്കൂറിനകം നിങ്ങളുടെ സ്കോർ ഈമെയിലിൽ എത്തും. അപേക്ഷ പ്രിന്റ്‌ ചെയ്തു പൂരിപ്പിച്ചു അയച്ചാൽ തപാലിലും കിട്ടും..
എന്തായാലും ലോണ്‍ എടുക്കാൻ അപേക്ഷിക്കുന്നതിനു മുൻപ് മാർക്ക്‌ എത്ര ഉണ്ടെന്നു ഒന്ന് നോക്കുന്നത് നല്ലതാ..എല്ലാവരും അല്ല ബാങ്കിന് പണി കൊടുത്ത ആരെങ്കിലും ഉണ്ടെങ്കിൽ അവർ നോക്കുന്നത് നല്ലതാണ്...
(മാതൃഭൂമി ദിനപത്രത്തിൽ ശ്രീമതി രാജ്യശ്രീ രാജീവ്‌ എഴുതിയ ലേഖനത്തിന്റെ പ്രസക്ത ഭാഗങ്ങൾ )
Posted by Sajeed Noohkhan at 20:48 No comments:
Newer Posts Older Posts Home
Subscribe to: Posts (Atom)
View my complete profile
ബാങ്ക് വായ്പ്പയിലെ മാർക്കും സ്കോറും..
ദൈവം ഭൂമിയിലെത്തി തെരുവുകളിൽ നിലവിളിച്ചു നടന്നു ഞാ...
എന്തിനോ വേണ്ടി തിളയ്ക്കുന്ന സാമ്പാറുകൾ: 1-വിപണിയി...
യക്ഷി കഥ.. പാലാ മുക്കിലെ ഹൊറർ വില്ലയിലെ താമസക്കാരാ...
Feedjit Live Blog Stats
Feedjit Live Blog Stats
Ethereal template. Powered by Blogger.